Ӯн кунлик кундузги-тунги навбатчилик мактабларда ташкил қилинди – КУН УЗ\nГлавная / Сиёсат / Ӯн кунлик кундузги-тунги навбатчилик мактабларда ташкил қилинди\nanvarj63 01.09.2018\tСиёсат Comments Off on Ӯн кунлик кундузги-тунги навбатчилик мактабларда ташкил қилинди 64 Показы\nЎзбекистон мактабларида 27 августдан 5 сентябргача уч сменада навбатчилик ташкил қилинди. Ўқитувчиларга кўра, бу Мустақиллик байрами кунлари хавфсизликни сақлаш мақсадида ташкил қилинган.\nОзодликка боғланган ўқитувчиларга кўра, мактаблардаги навбатчилик кундузи 6 соатдан, кечаги 12 соатдан ташкил қилинган бўлиб, навбати билан ҳамма ўқитувчи навбатчиликка қўйилаяпти.\nЖумладан, Тошкент вилояти Тошкент туманидаги мактаблардан бирининг ўқитувчисига кўра, уларнинг мактабида кундузи аёл ўқитувчилар, кечаси эркак ўқитувчилар навбатчилик қилаяпти.\n“27 август куни бошланди. 5 сентябргача давом этади. Учта сменада ташкил қилинган. Кундузгилар 6 соатдан алмашади. Тунги навбатчилар эса 12 соат туради. Эрталаб соат 8дан обедги соат 2гача бир ўқитувчи, соат 2дан кечқуринги соат 8гача яна бир ўқитувчи туради. Кечки соат 8дан эрталабки 8гача бошқа бир ўқитувчи навбатчиликда туради. Кундузи аёл ҳамкасбларимиз туради. Кечқурин биз эркаклар тураяпмиз”, дейди Тошкент туманидаги мактаблардан бирининг ўқитувчиси.\nТошкент шаҳрининг Юнусобод туманидаги мактаблардан бирининг ўқитувчисига кўра, уларнинг мактабида эркак ўқитувчилар камлиги боис аёллар ҳам тунги навбатчиликка қўйилаяпти.\n“Мактабимизда ўзи иккита эркак ўқитувчи бор. Улар ҳам тунги навбатчиликка тураяпти. Лекин ҳамма навбати билан туриши кераклиги боис биз аёллар ҳам кечаси навбатчилик қилаяпмиз”, дейди тошкентлик ўқитувчи.\nБошқа бир тошкентлик ўқитувчининг айтишича, байрам кунлари навбатчиликка мактаб раҳбарлари ҳам чиқаяпти.\n“Директорларга шунақа буйруқ келган. 31 август ва 1 сентябрь кунлари мактаб директори, директор ўринбосари, зовучларнинг ўзи навбатчилик қилаяпти. Бугун бизнинг мактабда директоримиз тунги навбатчиликка чиқади”, дейди тошкентлик ўқитувчи йигит.\nТошкент туманидаги мактаблардан бирининг ўқитувчиси туман халқ таълими бўлими томонидан жўнатилган хабарни Озодликка йўллади.\n“Бугун ва эртага кечки навбатчилик жуда қаттиқ ўрганилади. Вилоят ва туман ҳокимлиги томонидан. Навбатчи бўлмаса, ухлаб қолса, маст бўлса, ўша мактаб директори ишдан олинади. Мени огоҳлантиришди”, дейилади Тошкент тумани халқ таълими бўлими раҳбарияти томонидан мактаб директорларига йўлланган хабарда.\nЎқитувчиларга кўра, уларга навбатчилик тадбири Мустақиллик байрами муносабати билан ташкил қилингани ва бундан мақсад хавфсизликни таъминлаш экани айтилган.\n“Хўп, хавфсизлик учун турибмиз. Лекин кимдир бостириб келса, қўлимизда дубинка ҳам йўқку. Босқинчи билан қандай курашамиз? Мактаблардаги навбатчилик Каримов давридан қолган тадбир, ундан ҳечам воз кеча олишмаяпти”, дейди суҳбатлашганимиз ўқитувчилардан бири.\nЎқитувчиларнинг айтишича, кундузги ва кечги навбатчиликлар тегишли идоралар томонидан текшириб турилади.\n“Мен тунги навбатчиликка турган куним келишим билан директорга телефон қилиб, “Ҳаммаёқ тинч, мен навбатчиликни қабул қилиб олдим” деб телефон қиламан. Кейин соат саккиз яримгача Районога телефон қилиб, сводка бераман. Фавқуллода вазиятлар вазирлигининг шаҳар бошқармасидан келиб текширишади, Участковой келиб текширади”, дейди тошкентлик ўқитувчи йигит.\nТошкент туманидаги ўқитувчи эса уларнинг мактабидаги навбатчиликни прокуратура, ИИБ ва туман ҳокимлигидан келиб текширишаётганини айтди.\n“Текширувчилар келганда уларни кутиб олиб, ўзингизни таништирасиз. Вазият бўйича ҳисобот берасиз. Акт тузиб, ёзиб олиб, кетишади. Улар хоҳлаган пайтда келиб қолиши мумкин. Шунинг учун доим жойингизда ўтиришингиз шарт”, дейди ўқитувчи.\nОзодлик суҳбатлашган ўқитувчиларга кўра, уларнинг навбатчилиги учун бирор ҳақ тўланмайди.\n“Мутлақо текинга турибмиз. Меҳнат кодексига кўра, ортиқча ишлаган вақтингиз учун ҳақ тўланиши керак. Лекин бизга бир тийин ҳам бермайди. “Навбатчиликка турмайман” деганлар ҳам бўлди. Лекин директор “Кўпга келган тўй. Ҳаммамиз мажбурмиз” деган гапни айтди”, дейди тошкентлик ўқитувчи.\nМустақиллик байрами арафаси нафақат Тошкент шаҳри ва вилоятида балки мамлакатнинг барча вилоятларида мактаб ўқитувчиларининг навбатчилиги ташкил қилингани маълум бўлди.\nЖумладан, Озодликнинг мобил мухбири Сурхондарё, Қашқадарё ва Сирдарёдаги ўқитувчилар билан боғланиб, у ерда ҳам ўқитувчилар навбатчилиги йўлга қўйилганини аниқлади.\nТошкент тумани халқ таълими бўлимининг Озодлик боғланган расмийси мактабларда уч сменали навбатчилик ташкил қилинганини тасдиқлаб, бу вилоят халқ таълими бошқармаси топшириғи эканини айтди.\nОзодлик бирорта ҳам вилоятдаги халқ таълими бошқармаси билан боғлана олмади. Бошқармалар бошлиқларининг хизмат телефонларига бирор одам жавоб бермади.\nХалқ таълими вазирлиги сайтидаги телефон рақамларига қилган қўнғироқларимиз ҳам жавобсиз қолди.\nПред. Мирзиёев шаҳидлар ҳақига дуо қилди, Мустақиллик монументи пойига гулчамбар қўйди\nСледующая Эрон Ироқдаги қуролли гуруҳларга ракета берганига оид хабарни рад этди


− Худо хайрингизни берсин, бир хамирлик ун олиб келинг, рўзамизни қизлар билан нонсиз, ярим косадан сут ичиб тутдик. Ифторликка нон қилай, ун топиб келинг!\nМуқаддас мактабдан келиб, энг аввал эрини суриштирди:\n− Уят, қизим, тоғанг бўлса ҳам бир беради, икки беради, унинг ҳам бир этак боласи бор, − деди Муқаддас. – Шусиз ҳам икки-уч марта пул сўраб бордиларинг. Энди уяламан. Даданг келсин-чи, тайинлагандим, ун олиб келар. Олиб келса, нон ҳам ёпамиз, бирор овақат ҳам қилармиз.\nМуқаддас ҳаммаси бўлиб ўн минг сўмга бормайдиган “хазина”сини маҳкам чангаллаб, бозор айланди. Иккита ноннинг ўзи уч минг сўм бўлди. Қолган пулга бешовига бешта “Ролтон” олмоқчи ҳам бўлди. “Ролтон” ўлгур бир марта ейишга етади, сабзавот олсам, икки-уч марта овқат қиламан”, деб ўйлаб, сабзавотлар сотиладиган пештахталарга қараб бурилди.\n− Ана, бугун қандай кун эканини биласизлар-ку? – деди ҳовлига кириб келган Муқаддас. – Бугун ҳамма нарсага барака инган. Сизлар йиғиб берган пулда ҳам барака бор экан, қаранглар, шу-унча нарса олиб келдим. Анорага музқаймоқ ҳам олдим.\nМуқаддас қизлари билан бирга хуфтон намозини ҳам ўқиди. Сарвара билан Анорани ўрнига ётқизиб, улар ухлагач, яна жойнамозини тўшади. Икки ракаат нафл намоз ўқиди. Икки тарафга салом бериб, қараса, Фарангиз билан Меҳрангиз ҳам унинг ортида жойнамоз устида ўтиришибди.\nТун ярмидан оққанда китоб ўқиб, ибратли ҳикояларни бир-бирига сўзлаб ўтирган она-болаларнинг тинчини ҳовлида нимнингдир даранглатиб тепилган овози бузди.


Деҳқон бойишни истаганди… – Сурхон тонги\nБош саҳифа / Қишлоқ хўжалиги / Деҳқон бойишни истаганди…\nАвгуст 11, 2018\tҚишлоқ хўжалиги Изоҳ қолдириш 945 Кўрилди\nёхуд пиёз етиштирган фермер ва томорқа хўжаликларининг додини ким эшитади?\nОлтинсойнинг Қумпайкал қишлоғида яшовчи Жўрабой бобонинг мана бир неча кунки таъби хира. Ҳовлининг у томонига ўтса ҳам, тўнғиллаб офтобани бир тепиб ўтади, бу томонга ўтса ҳамки, тоғорани бир тепиб ўтиб минғиллайди. Ҳовли сув қуйгандек жимжит.\nҲовлида доимо сахий бобосининг атрофида гирдикапалак бўлгувчи неваралар ҳам энди кўчадан бери келмайди. Бобонинг авзойи бузуқ. Ўғиллар ва келинлар оёқ учида юради. Бобо заҳрини кимга сочишни билмайди.\nЭнди бобоси… — дея кампир юпатмоқчи бўлса, чол ғазабга миниб, дилидагини тилига кўчиради.\nЭй, минг бор айтаман болаларга пиёз экма, пиёз экма, деб. Хонадонга аччиқ маҳсулот бехосият келади. 10 миллион сўм харажат қилиб, тонналаб пиёзни сотолмай чиритиб ўтирибди. Биз тадбиркор ва фермерларни қўллайдиган давлат бор, дейди, аммо муттаҳаму юлғичлар ҳам бор. Донишманд халқ бекорга аччиқ экма, демаган, мана исботи. Минглаб пиёзчи кўчада сарсон-саргардон.\nЖорий йилда Сурхондарёда юқоридаги каби ҳолатлар оддий ҳолга айланди. Воҳадаги у ёки бу киши шундай воқеликларнинг гувоҳи бўлди. Бу мавсумда вилоятда 7 минг 815 гектар майдонга пиёз экилганди. Сўнгги йилларда давлатимиз томонидан фермер ва томорқа хўжаликларига берилаётган эътибордан, хусусан, экспортга қаратилаётган урғудан руҳланган воҳа миришкорлари не-не ниятлар билан ерга уруғ қадашганди. Ер ҳам кишининг меҳнатига яраша рағбатини берди. Вилоятда жами 185 минг тонна пиёз ҳосили етиштирилди.\nХалқимизда “Ўроқда йўқ, машоқда йўқ, хирмонда ҳозир” деган гап юради. Пиёз экишга ундаган, маҳсулотингизни биз оламиз дея кўкрак керган, тарғибот-ташвиқот қилган ҳайбаракаллачи, экспортга масъул мутасаддилар эса акси бўлди, хирмон кўтарилганда эса уларни топиб бўлмай қолди. Қизиқ ҳолат, тан нархи 590 сўм бўлган 1 килограмм пиёзни халқни бой қилишни хоҳлаган “Ўзагроэкспорт” акционерлик жамияти вакиллари воҳада аввалига деҳқон ва фермер хўжаликлардан 1200 сўмдан ҳарид қилишди. Кейин эса…\nОлтинсой, Денов, Шўрчи туманларида ҳам пиёз маҳсулотларининг кўп миқдорда сотиб олиниши ҳақида хабар тарқатилганда кўпчилик миришкорлар хурсанд бўлганди. Давлат раҳбарининг ғайратидан руҳланиб, экспортчи жаноблар ҳам ишлагиси келгандир-да, дея хаёлланишди. Лекин тезда масаланинг миси чиқди. Бу манзиллардаги аксарият деҳқонлар ўзлари етиштирган маҳсулотни сотувга тайёр ҳолатга келтирган бир пайтда тегишли харидорнинг инжиқликлари ва баҳоналари оламни бузди.\nЯхши ниятлар билан пиёз эккандим, — дейди Шўрчи тумани “Бобур” маҳалласида яшовчи Холбой Қурбонов куюнчаклик билан.\nКутилгандан-да зиёда ҳосил берди. 60 тонна ҳосил олдим. Ҳар йили ўзимиз харидор излаб, маҳсулотларимизни сотардик. Бу йил эса яхши бир хабар, яъни “Ўзагроэкспорт” томонидан маҳсулотларимиз олиниши ҳақида эшитиб, келишиб қўйгандик. Бошқа харидор ҳам изламадик. Аммо улар 60 тонна пиёздан 60 килограмини ҳам олишмади. Фермер етиштирган ҳосилини масъулларга топшириш учун қатнайвериб, пойабзалининг товони тешилди. Бирида “ўзингизнинг секторингизнинг навбати келса ортамиз”, дейишди. Иккинчисида “ҳозир кам таъминланганларнинг ҳосилини олаяпмиз”, дейишди. Учинчисида эса “экспорт тугади”, дея қисқа ва лўнда гапни айтишди, қўйишди. Фермер маҳсулотини техникага ортиб Элбоён борди, харажат бўлди. Жойлаштиришларини кутиб, бир неча кун маҳсулотни сақлаш учун ҳам тўлов қилди. Охирида эса, олиб борганини яна олиб қайтди. Агрофирмага ишониб қолганига, арзон сўраган харидорларга бериб юбормаганлигига афсусланди.\n— Исроф бўлган пиёз ҳатто чорва молларига ҳам емиш бўлмади. Мантиқни қаранг, олти килограмм пиёзнинг нархига бир килограмм сомон бераяпти. Бу нима деган гап, — дейди зор қақшаб Холбой Қурбонов.\nШўрчи тумани “Шалдироқ” маҳалласида яшовчи Алимардон Болтаев 1 гектар майдонга пиёз экиб, 25 тонна ҳосил олди. “Ўзагроэкспорт” ходимлари келиб, етиштирилган ҳосилни килограмини 800 сўмдан баҳолашади ва олишга ваъда беришади. Бироқ…\n— Харидорлар етти тонна пиёзни олишди. Аммо бирданига ишни тўхтатиб, “Бу ёғини биз ололмаймиз, вагон йўқ”, дея жўнаб қолишди. Пиёз тез айнувчи маҳсулот бўлса, масаланинг охири билан уларнинг бир пуллик ҳам иши бўлмади. 35 миллион харажат қилгандик, энди шу харажатни қоплашнинг ҳам иложи бўлмади, — дейди Алмардон Болтаев.\nПиёзнинг Денов бозоридаги нархи ўша пайт 300 сўм бўлганди, уни 800-1000 сўмдан олишга ваъда берганлар эса сўзларининг устидан чиқмади, — дейди яна бир миришкор, деновлик Шуҳрат Алмосов.\nБу маҳсулотни етиштириш асосан қўл кучига асосланади. Масалан, ёлланма ишчи бир кун ишласа 40 минг га ишлайди. Шу пулга эса бозорда 1 центнердан ортиқ пиёз беради, Деҳқон бойишни истаганди, лекин бўлмади. Ишбилармонлар томонидан таклиф этилаётган пул уни қазиб олиш харажатларини қоплашга ҳам етмаяпти. Шу боис, кўпгина пиёз далалари қаровсиз қолиб кетди, айрим пиёз майдонлари кейинги экин учун шудгорланди. Пиёз мавсуми тугади ҳисоб. Унинг муаммоларига чуваланган, дардларидан куйган миришкорлар ерни шудгорлаб оҳ-воҳларини ер остига кўмиб ҳам бўлишди. Олдинда эса токи тирамоҳгача катта йиғим-терим мавсуми жонланаяпти. Хўш, соҳага масъулларнинг узоқни ўйламаган режа ва лойиҳалари яна бўй кўрсатадими?\nМенимча, ҳа! Аммо сиз нима дейсиз?\nОлдинги Воҳада форель балиғи етиштирилмоқда\nКейинги Қўшимча ишлов ҳосил гарови


Сенат ўзи чиқарган қарорни ўзи тушунмаяптими? | Qalampir.uz\nСенат ўзи чиқарган қарорни ўзи тушунмаяптими?\nЖамият\t21 Сентябрь 2019 17:40 9666\nЎзбекистонда бойлар жамиятни табақалашувига сабаб бўлиб, урушсиз мамлакатни хонавайрон қилмоқда. Бу ҳақда Ўзбекистон Республикаси Олий Мажлиси сенати аъзоси Иқбол Мирзо кеча, 20 сентябрь куни Сенатда ўтган йиғилишда гапирган.\nМаълумки, жорий йилнинг 14 сентябрь куни Ўзбекистон Республикаси Олий Мажлис Қонунчилик палатаси Кенгаши ва Сенат Кенгашининг “Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирларни ўтказиш тартиби тўғрисида”ги қўшма қарори қабул қилинди. Кеча Тўйлар, оилавий тантаналар, маърака ва маросимлар ўтказилишини мувофиқлаштириш бўйича Республика комиссиясининг биринчи мажлиси бўлиб ўтди.\n“Бизнинг олдимизга қўйилган талаб шуки, ортиқча ваҳима уйғотмасдан, тўғри тушунтиришимиз керак. Реал бир ҳолатга келиб қолдикки, бойлар дабдабали тўйлар, исрофгарчиликлари, пул сочишлари билан жамиятда табақалашиш, жамиятни иккига бўлиш даражасига олиб келиб қўйди. Бу урушсиз мамлакатни хонавайрон қилиш дегани. Мана шу нарсани тўғри тушунтириш керак. Шу даражага келиб қолганимиз учун ҳам Сенат ва Олий Мажлис қонун даражасидаги қўшма қарор қабул қилишга мажбур бўлди. Энди биз буни амалга оширмасак бўлмайди. Буни амалга ошириш механизмлари тўғрисида гаплашамиз. Ҳали бу қарор такомиллаштириляпти. Адлия вазирлиги унинг нормаларини ишлаб чиқяпти”.\nИқбол Мирзонинг айрим гаплари кишини ҳайратда қолдирди. Масалан, қарор асосида қабул қилинган Низомда тўйда икки нафардан ортиқ хонанда ёки гуруҳ иштирок этиши тақиқланган. Овоз узатгичларга ҳам маълум бир чекловлар қўйилган. Бироқ, бунинг ижроси қандай таъминланиши ҳамон мавҳум. Хўш, сенаторлар энди тўйма тўй юриб қарор ижросини текширадими ё ички ишлар? Сенатор Иқбол Мирзонинг ўзи ҳам бундан ташвишда.\n“Тўйга келган одамларни ким санайди, уларга жарима, маъмурий жазо қандай бўлади? Бу масалаларни ойдинлаштириб олишимиз керак.\n“Ўзбекконцерт” менга мурожаат қилди: қарорда айтилганидек икки нафар хонанда ё икки гуруҳ қатнашишини ким назорат қилади? Ёки овознинг баландлигини ким ўлчаб беради, қайси тўйхонага ким у ўлчагични кўтариб юради? Мана шу масалаларни ечиб олишимиз керак. Гапнинг очиғи тўйларга боришга одам безиллайди, биров билан гаплашиб ўтиролмайсан. Умуман гаплашиб бўлмайди, фақат шовқин. Ўзи нима бўляпти деб ҳайрон қоладиган даражада”, дейди сенатор.\nСенат Иқбол Мирзо Тўй\n02 Август 13:59 33980\n03 Август 15:51 27376\n03 Август 13:06 26167\n04 Август 12:37 23278\n03 Август 15:01 22612


2016 йилги Ўзбекистон вице-чемпиони Тошкентнинг «Бунёдкор» жамоаси янги мавсумга тайёргарликни давом эттирмоқда. «Қалдирғочлар» илк йиғинни ўз базаларида ўтказишаётган бўлса, январда машғулотлар БААнинг Дубай шаҳрига кўчади. Табиийки, тараддуд пайтида назорат учрашувларига ҳам эътибор қаратилади. «Бунёдкор»нинг ўйновчи-мураббийи Хайрулла Каримов бизга берган интервьюсида тайёргарлик жараёни ҳақида сўз юритди.\n- Бу босқичга қуръа ташланган пайтда ҳам айтганман, ҳозир ҳам шу фикримда қоламан - Ўзбекистон термаси ЖЧ-2018 йўлланмасини қўлга киритади. Футболчилардаги ҳаракатларни кўриб, шундай фикр билдир-япман. Охиригача курашишяпти. Эрон ва Жанубий Корея жамоалари билан ўйинда рақибдан асло қолишмадилар. Иккала учрашувда ҳам омадсизлик туфайли мағлубиятга учрашди. Боз устига, жамоалар орасидаги фарқ бир очкони ташкил қиляпти, холос. Ҳали кореяликлар Тошкентга келишади, ўшанда улардан мағлубият учун реванш олиш имконияти бўлади. ЖЧ-2014 саралашида ҳам Эрон термасига ўз майдонимизда имкониятни бой бериб, Теҳронда 100 минг мухлис қаршисида рақибни мағлуб этгандик. Барчаси ўз қўлимизда ва ҳали вазиятни ижобий томонга ўнглаб олишимизга ишонаман. Киритилди: 06.01.2017 12:05. Ўқилди: 9091 марта. Фикрлар: 0 та.


Жасоратга йўғрилган йиллар / ADOLAT ижтимоий-сиесий газетаси\nБуюк ва бебаҳо мерос\nБаъзан оддий бир қўшиқ ҳам инсон қалбига илҳом бахш этиши, кўнгилларда бир олам туйғуларни жўш урдириши мумкин экан. Ҳаво мавжларида ҳаёт фалсафасидан иборат “Нима қолди?” деган қўшиқ янграмоқда. Ҳофизнинг ҳар банд охиридаги “Нима қолди?” саволи тингловчига бу дунёнинг ўткинчилиги, лекин унда фақат эзгу амаллар унутилмаслигини уқтираётгандай.\nБу саволни мушоҳада қилган инсон, энг аввало, ўз ҳаётига баҳо берса керак. Умрнинг анча манзилини босиб қўйдик, буёғи қанча қолганини ҳеч ким билмайди. Хўш, эртага биздан нима қолади? Шундай сўроқ бўлганда юзимиз ёруғми? Ўзга мамлакатдан келган меҳмон бирдан сўраб қолди: “Айтинг-чи, Ислом Каримовдан нима қолди?”\nАжабо, юртимиздаги ҳақиқий ҳаётдан бехабар одам шундай савол бериши мумкиндир. Лекин Ўзбекистон заминида яшаган, шу тупроқ ноз-неъматидан баҳраманд ҳар бир инсон Биринчи Президентимиздан нима қолганлигини яхши билиши керак.\nЭҳ-ҳе... Мустақил Ўзбекистоннинг раҳбари ўзидан нималар қолдирганини санаб саноғига етиб бўлармикан?! Биз ҳаётимизнинг қайси соҳаси ҳақида гап юритмайлик, кўп ҳолларда беихтиёр “Ислом Каримов айтганларидек” деган иборани сўзимиз бисмиллосида тилга оламиз. Биринчи Президентимиздан, таъбир жоиз бўлса, озод ва обод Ватан қолди. Шу озод ва обод Ватанимизнинг ҳар бир бурчаги, ҳар бир қаричи ул зот учун қанчалик қадрли эди. Шуларни ўйлар эканмиз, кўнглида ўз заминига меҳри бор инсон шу Ватанни янада обод қилиш ишига ҳисса қўшгиси келади.\n“Мустақиллик — муқаддас неъмат”. Бу калом исбот талаб қилмайдиган ҳақиқат. “Тарихий хотирасиз — келажак йўқ”. Ушбу ҳикматни ҳаётимизнинг ҳар қадамида ёдимизга оламиз. “Эгали юрт эркини бермас”. Асрий орзуларимиз ушалгандан кейин тўққиз йил ўтгач ушбу сўзлар янгради. “Барқарорлик ва бунёдкорлик — тараққиётнинг қўш қаноти”. Бу сўзларни газеталаримиз биринчи саҳифаларида йирик ҳарфларда бергани кечагидек ёдимда. “Адолат — қонун устуворлигида”. Бу калом ҳуқуқни муҳофаза қилувчи идораларнинг доимий шиорига айланди. “Раҳбар, етакчи ўзи ёниб, ўзгаларни ҳам ёндириб яшаши керак”. Бу даъват ҳамон кун тартибидан олинган эмас. “Адабиётга эътибор — маънавиятга, келажакка эътибор”. Ижод аҳлининг дил-дилидан жой олган бу сўзлар Ватан ишқида ёнувчи ижодкорларга илҳом бахш этмоқда. Бундай даъватлар халқимиз онгидан мустаҳкам жой эгаллаб, ҳаётимиз, кундалик фаолиятимизга сингиб кетганлиги барчамизга аён.\nАгар Ислом Абдуғаниевичдан энг катта орзуингиз, ҳаётдан мақсадингиз нима деб сўраш имкони бўлганда қуйидаги жавобни олиш мумкин эди: “Ватан озодлиги, халқимнинг омонлиги, юртимнинг равнақи, ҳар бир оила фаровонлиги — мен учун олий саодат”. Бу тилак, бу истак Ўзбекистонда миллион-миллион инсонлар қалбига нур ато этди, халқимизни ягона мақсад сари бирлаштирди.\n“Ислом ака миллатнинг ҳақиқий етакчиси сифатида халқини, гўзал ва бетакрор Ўзбекистонни жонидан ҳам ортиқ севар, унинг манфаатларини ҳимоя қилиш ва рўёбга чиқаришни ўз ҳаётининг бош мақсади деб билар эди”.\nШарофатли одамнинг қадамида гул очилади, дейишади. Ислом Каримов 1993 йил 16 сентябрда илк бор ислом оламининг йирик вакили Баҳоуддин Нақшбанд таваллудининг 675 йиллиги тантаналарига ташриф буюрганда шу муборак манзилнинг бахти очилди. Мустақиллик йилларида Президент ташаббуси ва раҳнамолигида илгари қаровсиз ётган жойда асрларга татигулик бунёдкорлик ишлари амалга оширилди. Неча аср муқаддам кўмилиб кетган обидалар қайта кўз очди. Бу ерга қадам қўйган меҳмонлар зиёратни, энг аввало, буюк алломанинг онаси мангу қўним топган қабрдан бошлайдиган бўлишди. Биргина шу анъананинг қайта тирилиши миллатимизда онага эҳтиром рамзини ифодалайди.\nИслом Каримовнинг “Савоб ишни ҳар ким қилиши керак, савоб ишни ҳар кун қилиш керак” деган қанотли ибораси илк бор қачон айтилганини эслайсизми? 1998 йил октябрида Имом ал-Бухорий ёдгорлик мажмуининг очилишига бағишланган маросимда сўзлаган нутқда янграганди бу калом. Савобли ишларни қилган одамга, унинг элу юртига, албатта, Аллоҳнинг раҳматлари ёғилади. Биз эзгу ишларни қанча кўп қилсак, улуғ аждодларимизнинг иззат-икромини жойига қўйсак, уларнинг табаррук номларини бутун дунёга тараннум этсак, Яратганимизнинг ўзи бизни бало-қазолардан асрайди, бизга куч-қудрат ато этади, йўлимизни очиб беради.\nФарғонанинг Қува шаҳрида кишилик тарихидаги илк Уйғониш даврининг забардаст сиймоси Аҳмад ал-Фарғонийнинг муҳташам ҳайкали бунёд этилди. Эсимда, улуғ аждодимиз таваллудининг 1200 йиллиги нишонланишидан бир неча ой олдин Қувада Президентимиз янги обида қурилиши ва бу ерда амалга оширилаётган археологик қазишмаларни ўз кўзи билан кўриш учун ташриф буюрганига гувоҳ бўлгандим. Ўшанда Самарқанддаги Археология илмий-тадқиқот институти директори Т.Ширинов юбилей олдида амалга оширилаётган ишлар ҳақида гапириб берганида Президентимиз бой ўтмишига эга тарихимиз хусусида ҳамманинг ғурурини уйғотувчи сўзларни айтганди. Кейинчалик ҳайкалнинг очилиш маросимидаги нутқида баён этган қуйидаги оташин сўзлар барчанинг қалбидан жой олган эди: “Бу зот қаерда яшаган бўлмасин, хоҳ Бағдодда, хоҳ Дамашқда, хоҳ Қоҳирада ўз илмий кашфиётлари билан шуҳрат топган бўлмасин, ишонаманки, у ҳамиша туғилган юртини соғиниб яшаган. Она Ватанининг муҳаббати ва соғинчини бир умр қалбида сақлаб юрган. Бу туйғу нафақат улуғ инсонларга, балки иймонли, диёнатли ҳар бир одамга хос хусусиятдир”.\nХоразмда она юрт ҳимоячиси, жасур саркарда ва давлат арбоби Жалолиддин Мангубердининг ҳайкали миллий қаҳрамон таваллудининг 800 йиллик юбилейига бағишлаб бунёд этилди. Шўро даврида бизда бу жасур инсон ҳақида ғира-шира тасаввур бор эди. 1999 йилнинг 5 ноябрида Жалолиддин Мангуберди ҳайкалининг очилиши муносабати билан ташкил этилган тантанали маросимда Ислом Каримов нутқ сўзлади. Ислом Абдуғаниевич ўша тарихий нутқида таъкидлаб ўтганидек, Султон Жалолиддин сиймоси нафақат Хоразм, балки бутун Ўзбекистоннинг фахри-ғуруридир. У бизнинг озодлигимизга, истиқлолимизга тажовуз қилмоқчи бўлган ҳар қандай ёвуз кучга қарши тик туриб курашишга, мардона зарба беришга қодирлигимизнинг тасдиғи ва тимсолидир.\nҚаҳрамонлик эпопеясини улуғлаш жанубий ҳудудда — Термиз шаҳрида давом этди. Бу заминда “Алпомиш” достонининг 1000 йиллигига бағишланган тантанали маросим ўтказилди. Ёши улуғ юртдошларимиз яхши билишади, шўро даврида “Алпомиш” достони қатағонга учраганди. Аслида “Алпомиш” достони бизга инсонпарварлик фазилатларидан сабоқ беради. Одил ва ҳақгўй бўлишга, ўз юртимизни, оиламиз қўрғонини қўриқлашга, дўсту ёримизни, ор-номусимизни, ота-боболаримизнинг муқаддас мозорларини ҳар қандай тажовуздан ҳимоя қилишга ўргатади. Бу достон бутун ўзбек халқининг маънавий мулкидир. Лекин нима учун биз унинг тўйини айнан Термиз шаҳрида, Сурхон воҳасида ўтказдик? Негаки, Сурхон воҳаси, аввало, “Алпомиш” достони туғилган маскан. Алпомиш бепоён яйловларда, баланд тоғ дараларини гумбурлатиб от чопган, шу юртнинг зилол булоқларидан сув ичган, шу мағрур элга муносиб паҳлавон бўлиб етишган.\nБу тупроқ азалдан илму ҳунар, ҳикмат ва санъат руҳи билан йўғрилган. Имом ат-Термизий, авлиё Ҳаким ота каби улуғ зотларнинг ўлмас руҳи, ҳаётбахш ўгитлари баркамол авлодларни вояга етказди. “Алпомиш”дек буюк маънавий обидалар, Алпомишдек мард паҳлавонлар айнан мана шундай муҳитда дунёга келади.\nИслом Каримов ўтган ота-боболаримизни эслаш, уларнинг руҳи покларини шод этиш халқимизга хос эзгу фазилат, хайрли ва савобли иш эканлигини амалда намоён этди. Юрт етакчисининг бу ибрати нафақат мамлакатимизда, балки бутун дунёда эътироф этилди. Башарият маънавий тараққиётига беқиёс ҳисса қўшган буюк фақиҳ Бурҳониддин Марғиноний таваллудининг 910 йиллиги тантанаси шундай эзгу тадбирлардан бири бўлди. Бу заҳматкаш алломанинг бизга қолдирган улкан мероси, эришган шон-шуҳрати замирида, аввало, унинг ибратли ҳаёти, пок эътиқоди, олижаноб инсоний фазилатлари мужассам. Унинг улуғ эътиқоди, илму урфон йўлидаги фидойилиги, камтарлик ва хокисорлик фазилатлари унга нисбатан барчамизда буюк ҳурмат ва эҳтиром уйғотади.\nТақдирни қарангки, Бурҳониддин Марғиноний хоки Самарқандда, Чокардиза қабристонида мангу ором топган. Шу муқаддас маконда яна бир аллома — Имом Мотуридий ҳам қўним топган. Бу алломанинг 1130 йиллиги Марғилондаги тадбирдан бир кун кейин ўтказилди.\nБуюк бобомизнинг бутун ислом олами, ўз халқи, ўз Ватани олдидаги яна бир улкан хизмати шундан иборатки, улуғ ватандошимиз эътиқод илми — муқаддас динимизни қандай тушуниш ва унга қандай амал қилиш таълимотини янада ривожлантирди. Ислом динининг инсонпарварлик моҳиятини халқнинг миллий урф-одатлари, асрий анъаналари билан уйғунлаштирди. Азиз зотларнинг номларини улуғлаб, мақбаралари ва қадамжоларини тиклаб, асраб-авайлаб обод этар эканмиз, Самарқанд нафақат сайёҳлар маконига, балки бутун дунёдан зиёратчилар ннтилиб келадиган қутлуғ бир масканга айланиб бораётганига гувоҳ бўлаяпмиз.\nОбод юртга байрамлар ярашади. Биз юртимизда Бухоро, Хива, Термиз, Шаҳрисабз, Қарши, Марғилон, Самарқанд, Тошкент шаҳарларининг муборак саналарини, “Авесто” китоби, Маъмун академияси каби маънавий хазиналаримиз тўйларини ўтказдик. Бу шодиёналардан ҳосил бўлган ғурур ва ифтихор ҳисларини ҳеч қайси рақамларда баҳолаб бўлмайди. Биргина “Шарқ тароналари” халқаро мусиқа фестивалининг ўзи Ўзбекистон номини бутун Ер юзига машҳур қилди. Биз санаган тадбирлар, уларнинг самаралари Биринчи Президентимиздан нималар қолгани ҳақидаги саволга қисман жавоб бўлади, деб ўйлаймиз.\nМаҳоратли қалам, журъатли сўз...\nҲалоллик – барака манбаи\nҲаётда барча соҳалар каби савдо-сотиқда ҳам, аввало, ҳалол, тўғрисўз ва виждонан фаолият юритиш талаб этилади. ...


САЛОМАТЛИК УЧУН ИНТИЛМОҚ КЕРАК\nЖаҳон Соғлиқни сақлаш ташкилоти 2015 йилда "Барқарор ривожланиш мақсадлари" дастурини қабул қилган эди. Унда белгиланганидек, инсон саломатлигини мустаҳкамлаш учун аниқ қадамлар қўйиш, умумий соғлиқни сақлашга эришиш, яъни ҳар бир киши, ҳар жойда моддий қийинчиликларга дуч келмасдан, сифатли тиббий хизматдан фойдаланиш имкониятига эга бўлиши кераклиги бўйича ўз тавсияларини дунёнинг барча мамлакатларига йўналтириб келади.\nЮртимизда аҳолининг барча қатламларини бирламчи тиббий-санитария ёрдами билан қамраб олиш, тиббий маданиятини ошириш, соғлом турмуш тарзини шакллантириш, касалликларни эрта аниқлаш юзасидан олиб борилаётган ишлар бевосита Жаҳон Соғлиқни сақлаш ташкилотининг "Бутунжаҳон саломатлик куни" бўйича ўртага ташланган "Ҳамма учун, ҳамма жойда, Соғлиқни сақлаш хизмати билан умумий қамраб олиш" дастурининг амалдаги исботи, десак муболаға бўлмайди. Демак, соғлом бўлиш учун тиббий маданиятни мунтазам ошириб бориш ҳамда соғлом турмуш тарзи, унинг тамойиллари ҳақида етарли маълумотга эга бўлиши ва уларга амал қилиши керак. Шу билан бирга, қуйидаги асосий принципларни ҳам эътибордан четда қолдирмаслик зарур:\n* Шахсий гигиенага амал қилиш муҳим аҳамиятга эга. Бунда тишларни кунига икки маҳал ювиш орқали оғиз бўшлиғидаги бактериялар кўпайишининг олди олинади.Тери гигиенасига амал қилган ҳолда кунига бир маротаба душ қабул қилиш - тери касалликларининг ривожланишига имкон бермайди. Оёқ ва уст кийимларини тоза ва озода сақлаш мақсадга мувофиқдир.\n* Тамаки маҳсулотлари ҳамда спиртли ичимликларни истеъмол қилишдан воз кечиш керак. Жаҳон Соғлиқни сақлаш ташкилотининг маълумотларига кўра, тамаки чекувчиларда чекмайдиганларга қараганда бронхит ва ўпка эмфиземаси 6, ҳалқум саратони (рак) 5, қизилўнгач ва ошқозон саратони 3, қон айланиш тизими касалликлари 2,5, ошқозон яраси 10, тўсатдан юз берувчи ўлим ҳолати 5 маротаба кўп кузатилар экан. Тамаки чекиш инсон умрини 12-15 йилга қисқартиради. Спиртли ичимликларни сурункали истеъмол қилиш эса овқат ҳазм қилиш тизими (ошқозон, ошқозон ости бези, жигар), юрак қон-томир тизими касалликлари (инфаркт, қон босими ошиши) ва бош мия, руҳий ҳолатининг бузилишларига олиб келади.\n* Тўғри ва оқилона овқатланиш мақсадга мувофиқдир. Кунига 3-4 маҳал, оптимал вақти 30 дақиқа давомида бўлиши керак. Турли озиқ-овқат маҳсулотларини, кунига бир неча маҳал ҳар хил сабзавот ва мевалар, кўпроқ ўсимлик ёғи, таркибида ёғи кам бўлган сут ва сут маҳсулот (қатиқ пишлоқ, творог кабилар)ни кўпроқ истеъмол қилиш зарур. Тузнинг умумий миқдори кунига бир чойқошиқ (5 грамм) дан ошмаслиги ҳамда фақат йодланган тузни истеъмол қилиш керак.\n* Ортиқча тана вазни инсон саломатлигига салбий таъсир қилиши туфайли ундан холос бўлиш зарур. Сабаби, у юрак қон-томир, нафас олиш, ошқозон-ичак тизими ва умуртқа поғонаси касалликларига олиб келади.\n* Эрталабки бадантарбия – уйқучанлик ва ланжликни йўқотиб, кайфиятни кўтаради ва иштаҳани очади. У ҳаракатчан, майин ҳамда нафас олиш машқларидан иборат бўлиши зарур.\n* Меъёрий уйқу – инсон саломатлиги учун муҳим омиллардан бири. Катта ёшдаги одамлар суткасига 7-8 соат ухлаши керак. Имкон қадар бир вақтда ухлаш ва уйғониш лозим. Уйқудан олдин хонани шамоллатиш, илиқ ванна қабул қилиш мақсадга мувофиқдир.\nМаълумотларига кўра, инсон саломатлиги 55 фоиз ҳолатда инсоннинг ўзига, яъни яшаш турмуш тарзига, 20 фоиз ҳолатда экологик омилларга, 15 фоиз ҳолатда ирсий омилларга, 10 фоиз ҳолатда тиббий ёрдамга боғлиқ бўлади.\nХулоса қилиб айтиш мумкинки, ҳар бир инсон ҳис-туйғуларини бош-қариб, стресслар билан кураша олиши керак. Зеро, салбий ҳис-туйғулар касалликларга олиб келади. Шу боис, ҳаётни борича севиб, саломатликка интилмоқ фойдадан холи эмас.\nКенжабой ИСМАИЛОВ, Республика жамият саломатлиги ва соғлиқни сақлашни ташкил этиш илмий-тадқиқот институти ходими, тиббиёт фанлари номзоди.\n№ 13, 06.04.2018 « орқага


АҚШ Ўзбекистон Афғонистонга ҳарбий техникаларни қайтармаслигини таъкидлади\nАввалроқ толиблар Ўзбекистон ва Тожикистондан Афғонистондан олиб чиқиб кетилган ҳарбий самолёт ва вертолёталарни қайтаришни талаб қилган эди. Агар бу рад этилса юқорида қайд этилган давлатларга нисбатан жавоб қайтарилиши маълум қилинган эди.\nАҚШда Кобулнинг ушбу баёнотига жавоб қайтарилди. Пентагон матбуот котиби Джон Кёрби авиатехникалар Афғонситонга қайтариб берилмаслигини таъкидлади.\nКёрби Америкада ишлаб чиқарилган техникалар ҳақида гап кетганда у Афғонистонга қайтарилмаслигини айтди. Матбуот котиби шунингдек, ҳозирда ушбу техникалар билан қандай йўл тутилиши бўйича бош қотирилаётганини маълум қилди.\nҲозирча менда бу бўйича қабул қилинган қарор юзасидан сўнгги маълумот йўқ. Лекин, ўйлайманки, улар Афғонистонга толиблар томонидан ишлатилиши учун қайтарилмайди деган таҳминни бемалол илгари сурса бўлади, – дейди Кёрби.\nАзиз 20 январ 2022 20:37\nТолибон хукумати билан Ўзбекистон ўртасига низо солишмаса бўлди шу харбий техникалар\nСоя 20 январ 2022 13:48\nКатта Огалар билан хисоблашиш жуда хам кийин.Улар хеч качон шартсиз мурувват курсатмайди.\nЎзбекистон янгиликлари » Жаҳон » АҚШ Ўзбекистон Афғонистонга ҳарбий техникаларни қайтармаслигини таъкидлади


Президент соғлиқни сақлаш ва коммунал хизмат соҳаларидаги лойиҳалар билан танишди | Qalampir.uz\nПрезидент соғлиқни сақлаш ва коммунал хизмат соҳаларидаги лойиҳалар билан танишди\nЖамият\t15 Июнь 08:33 2348\nДавлат раҳбари Тошкент вилояти ва пойтахт туманларида бўлганида, шунингдек, 28 май куни ўтган видеоселектор йиғилишида коммунал тармоқларни янгилаш, хизмат кўрсатиш сифатини яхшилаш бўйича кўплаб вазифалар қўйган эди. Шу борада мутасадди вазирлик ва ҳокимликлар томонидан бошқарув сервис компаниялари фаолиятини такомиллаштириш бўйича таклифлар ишлаб чиқилди.\nМамлакатнинг хорижий давлатлар билан алоқаларида ҳудудлараро ҳамкорликни ривожлантиришга кенг имконият берилмоқда. Жумладан, Тошкент вилоятида Россия Федерациясининг Татаристон Республикаси билан яқин шериклик йўлга қўйилган. Тақдимотда ушбу ҳамкорлик асосида амалга ошириладиган иқтисодий ва инвестициявий лойиҳалар ҳақида маълумот берилди. Президент лойиҳаларни танқидий баҳолаб, ҳамкорликни изчил кенгайтириш зарурлигини таъкидлади.\nДавлат раҳбари бундан бир ой олдин Республика ихтисослаштирилган онкология ва радиология илмий-амалий тиббиёт марказига бориб, бу йўналишдаги шифохоналарда шароитларни яхшилаш бўйича топшириқлар берган эди. Улардан келиб чиқиб, 27 май куни Президентнинг “Аҳолига гематология ва онкология хизматларини кўрсатиш тизимини янада такомиллаштириш тўғрисида”ги қарори қабул қилинди.\nПрезидент кўрсатмасига мувофиқ, барча ҳудудлардаги онкология шифохоналаридаги шароит, даволаш сифати ўрганилган. Бундай касалликлар бўйича энг кўп мурожаат Тошкент шаҳри ва Тошкент вилояти филиалларига тўғри келган. Яъни, уларда барча беморларнинг қарийб 37 фоизи даволанган.\nМалакали шифокорлар тайёрлашга қаратилган режалар ҳақида ҳам маълумот берилди. Шу мақсадда Н.И.Пирогов номидаги Россия тиббиёт университети билан ҳамкорликни кенгайтириш бўйича лойиҳа ишлаб чиқилган. Ҳамкорлик доирасида келгуси икки йилда талабаларни Россияга ўқишга юбориш, 2023-2024 ўқув йилидан бошлаб Тошкент шаҳрида Пирогов номидаги университет филиалини очиш режалаштирилган.\nДавлат раҳбари лойиҳаларни маъқуллаб, уларни такомиллаштириш бўйича кўрсатмалар берди.\n02 Август 13:59 31712\n03 Август 15:51 24735\n03 Август 13:06 23131\n04 Август 12:37 19985\n03 Август 15:01 19618


Грузия қадами баҳсларга сабаб бўлмоқда\nГрузия расмийлари бундан буён МДҲ доирасида ўтказилажак саммитларга мутлақо қатнашмайдилар.\nГрузиянинг МДҲ таркибидан чиқиш ҳақидаги қарорини тожикистонлик таҳлилчиларнинг айримлари “ўйламай босилган қадам”, бошқалари эса “ноиложликдан қабул қилинган қарор” ўлароқ баҳоламоқдалар.\nГрузиянинг расман МДҲ таркибидан чиқиб кетиши тожик жамиятидаги баъзи сиёсий доиралар ва таҳлилчилар томонидан кескин қораланди. Уларга кўра, Грузия “тўнини ўлчамай бичди”.\nТожикистон стратегик тадқиқотлар марказ раиси ўринбосари Сайфулло Сафаров фикрича, Грузия ҳеч қанча вақт ўтмай ўзининг боши берк кўчага кириб қолганини англайди.\nБироқ Тожикистон Демократик партияси раиси ўринбосари Раҳматулло Валиевга ўкра, Грузия иложсизликдан шундай йўл тутган.\n- Бир ташкилотга аъзо давлатлар ўртасида мавжуд низолар албатта бир кун келиб ўша ташкилотнинг тарқалиб кетишига олиб келиши табиий. Ўтган йил августида Жанубий Осетияни дастаклаган Россия ва Грузия ўртасида юз берган уруш ҳамда ундан кейин Россиянинг бу мамлакатга кўрсатган турли хил босимлари Михаил Саакашвилини шундай қарорга келишга мажбур қилди. Менимча, бу иложсиз вазиятдан чиқиш учун қабул қилинган қарор эди, дейди Демократик партия расмийси.\nУнга кўра, Грузия бошлаб берган йўлни давом эттириш истагида бўлган давлатлар МДҲ таркибида кам эмас.\nМустақил таҳлилчи Нўъмонжон Фахриддинов ҳам бу фикрга қўшилади.\n- Мустақил Давлатлар Ҳамдўстлиги ҳақиқатан ҳам ўз олдига қўйган вазифалар ижросининг уддасидан чиқолмаяпти. Қабул қилинган қарорлар ижро этилмаяпти. Дейлик, шу ташкилотга аъзо давлатлар ўртасида мавжуд виза тартибини бекор қила олмаяпти. Масалан, Ўзбекистон билан Тожикистон ва минтақа бошқа давлатлари ўртасида виза тартиби ҳозиргача сақланиб қолаяпти. Шуни назарга олган ҳолда, бу ташкилотнинг бугунги кунда жуда зарурлиги сезилмай қолди. Бу қоғозда бор, амалда йўқ расмий бир уюшма бўлиб қолди. Шунинг учун Грузия бу ташкилотни тарк этиб, чиқиб кетди. Мана, ҳозир Украина ва Белоруссиянинг ҳам бу ташкилотдан чиқиб кетиш хавфи бор, деди мустақил таҳлилчи.\nНўъмонжон Фахриддинов фикрича, Грузиянинг МДҲдан чиқиб кетиши унинг келажагига салбий таъсир кўрсатмайди.\n- Грузия саноат жиҳатдан жуда ривожланган мамлакат. Грузияда мудофаа характерига эга бўлган корхоналар бор. Масалан, Грузияда танкларни таъмирлайдиган завод ҳам бор. Бу заводни танк чиқариш заводига айлантириш қийин эмас. Менимча, Америка бу давлатни энг мустаҳкам ва тараққийлашган давлатга айланишига ҳар томонлама кўмаклашади. Менимча, Грузиянинг МДҲ таркибидан чиқиб кетиши бу унинг ютуғи, дейди мустақил таҳлилчи.\nАйни пайтда таҳлилчи, Грузия қаторида бошқа айрим давлатлари ҳам МДҲни тарк этишга ҳозирлик кўраётган бир пайтда Марказий Осиёнинг Россия этагини қаттиқ тутган давлатлари бу ташкилот сақланиб қолишидан манфаатдорлар, дея қўшимча қилади.\nБироқ Тожикистон сиёсатшунослар миллий уюшмаси раиси Абдуғани Мамадазимов фикрича, Марказий Осиё давлатлари орасида ҳам МДҲ таркибидан чиқиб кетиш ниятида бўлган давлатлар йўқ эмас.\n- Сўнгги йиллар тажрибасидан келиб чиққан ҳолда шуни айтиш мумкинки, расмий Тошкент бу ташкилот таркибидан чиқиб кетишни кўнглига тугиб қўйган. Хусусан, Россиянинг минтақани милитаризациялаштиришга тиришаётгани Ўзбекистон томонининг бу мақсадини янада собитлаштирди, десак хато бўлмас. Бу йил бўлмаса-да, яқин йилларда Тошкент ҳам МДҲ таркибидан чиқишини расман эълон қилади ва унинг ортидан минтақа бошқа давлатлари ҳам шундай йўл тутиши мумкин, дейди Абдуғани Мамадазимов.\nТаҳлилчига кўра, шу тартибда МДҲ ташкилот сифатида батамом барҳам топади.\nМустақил таҳлилчи Давлат Усмон фикрича, Россиянинг Грузия билан ўтган йилги уруши МДҲга аъзо давлатларнинг аксариятини ноумидлик ботқоғига отди.\n- Менимча, йил сайин заифлашаётган МДҲ тарқалиб кетиб, унинг ўрнига Шанхай ҳамкорлик ташкилоти ва Коллектив хавфсизлик шартномаси ташкилоти мустаҳкамлана боради ҳамда МДҲга аъзо давлатлар унинг таркибидан чиқиб, ўзлари лозим топган бу ташкилотлардан бирига аъзо бўлиб қўшилади, дея ўз тахмини билан ўртоқлашади таҳлилчи Давлат Усмон.


Ўзбекистон, 15 октябр 2017\n27 май 2019, Тошкент вақти: 16:20\nМирзиёев: Маҳалласида жиноят содир бўлган инспектор ойлигининг 30 фоизи ушлаб қолинади\nЎзбекистон президенти Шавкат Мирзиёев Ички Ишлар вазирлиги билан Хоразм ҳокимлигига бир ой муддатда “Хавфсиз ҳудуд” концепциясини ишлаб чиқишни топширди. Бу концепцияга кўра, ички ишлар ходимларининг асосий қисми посёлка ва қишлоқ аҳоли пунктлари яқинида фаолият юритиши ва жиноятчиликнинг олдини олиш зарур. Президент, шунингдек, маҳалласида жиноят содир бўлмаган инспекторга ойлигининг 30 фоизи қўшиб берилиши, акс натижада эса ойликнинг 30 фоизи кесиб ташланиши таклифини киритди.\nоктябр 14, 2017\nУсмонов учоғи Мирзиёев учун ижарага олингани билдирилди\n"Ўзбекистон ҳаво йўллари" ширкати россиялик миллиардер Алишер Усмоновнинг Airbus 340 M-IABU учоғи Ўзбекистон президентининг расмий учоғи сифатида узоқ масофага мўлжалланган рейсларда фойдаланиш мақсадида вақтинча ижарага олинганини маълум қилди. Мирзиёев МДҲнинг Сочидаги саммитига, ундан олдин эса Ню Йоркдаги БМТ анжуманига миллиардер Усмоновнинг самолётида учиб боргани жамоатчиликка ошкор бўлиши ортидан ширкат шундай баёнот билан чиқди.\nАндижон вилоятининг Марҳамат туманидаги мактаблардан бирида туман Халқ таълими бўлими мулозими мактаб раҳбарлари ва ўқитувчиларини пахтага пул бермаётгани учун тергаётгани акс этган видео Озодликка келиб тушди. Видео тасвирда ўрта ёшлардаги аёл пахтага теримчи ёллаш учун пул бермаган ўқитувчиларга оқибати ёмон бўлиши ҳақида пўписа қилади, ҳар биттасини дарсига кириб, ишидан камчилик топиши мумкинлиги ҳақида огоҳлантиради.\nПоездда Сирдарёга мажбуран пахтага юборилган мактаб ходимининг ўлиги келди\nФарғона вилоятининг Ёзёвон туманидаги 18-умумтаълим мактабининг қоровули Абдураҳим Худойқулов пахта даласида жон берди. Худойқулов ўлимининг сабабларини расмийлардан суриштирган маҳалладошларнинг айтишларича, гўёки у қон босими тушиб кетиб, вафот этган. Сўнгги икки ҳафтада Фарғона вилоятидан қарийб 17 минг нафар ҳашарчи ихтиёрий-мажбурий тарзда вагонларда Сирдарё ва Қорақалпоғистонга пахта теримига олиб кетилган эди.\nМарҳум президентнинг қайинжияни Акбарали Абдуллаев Украинадан ғойиб бўлди (ВИДЕО)\nУкраина қочқин мақоми берган Акбарали Абдуллаев¸ Озодликка маълум бўлишича¸ бу мамлакатни тарк этган. Украина Миграция хизмати Абдуллаевга қочқин мақомини жорий йилнинг 14 июнида берган эди. Ўзбекистон томонидан оғир молиявий жиноятлар¸ хусусан¸ давлатга қарийб 1 миллиард доллар зиëн етказганликда айбланиб¸ Украинадан экстрадицияси сўралган Абдуллаевнинг ҳозирда қайси мамлакатда экани маълум эмас.\nGM Uzbekistanнинг арест қилинган машиналаридан камида 1500 таси Уфадаги жамлоқда занглаб ëтибди (ВИДЕО)\nБошқирдистон пойтахти Уфа шаҳри четида Ўзбекистонда ишлаб чиқарилган минглаб янги машиналар жамлоқда занглаб ëтгани ҳақида Озодликнинг Уфадаги мухбири хабар берди. Жамлоқни бориб кўрган мухбиримиз билан гаплашган жамлоқ қоровули машиналар Россиядаги банклар талаби билан арест қилинганини айтган. Мухбиримизнинг кузатишича¸ жамлоқдаги машиналар абгор аҳволда¸ резиналари чириган¸кузов занглаган¸ аккумляторлари ўтириб қолган ва офтоб ва ëмғирда машина лаки жилодан махрум бўлган.\nЎзбекистон бозорларида импорт моллар тақчиллиги кузатилмоқда\nЎзбекистонга импорт қилинаëтган маҳсулотлар учун белгиланган бож тўловлари икки бараварга қимматлаши ортидан Тошкент ва мамлакатнинг бошқа шаҳарларидаги йирик бозорларга мол келиши, савдогарларнинг айтишича, деярли тўхтаб қолган. Оқибатда Тошкентнинг "Абу Саҳий", "Ўрикзор" бозорларида кийим-кечак, пойафзал, қурилиш ва саноат моллари тақчиллиги сезила бошлади, савдогарлар эса, асосан, қолдиқ товарларини сотиш билан банд.\nАндижонлик қочқинларнинг энг кексаси Ўзбекистонга қайтди\nАндижондаги 2005 йил 13 майдаги қонли воқеалардан сўнг Ўзбекистонни тарк этиб, ўн икки йил АҚШда яшаган 76 яшар Нажмиддин Умаров ўтган ҳафтада ватанига қайтди. Нажмиддин Умаров Андижонга келганидан сўнг тўрт кун мобайнида вилоят ички ишлар бошқармасида ушлаб турилгани ва уйига қўйиб юборилгани айтилади. Лекин, Умаровнинг яқинларига кўра, у аэропортда уч соат ушлаб турилганидан сўнг қўйиб юборилган.\nНаманганда коллеж фоҳишахонага айлантирилди – милиция нозирлари пора эвазига жиноятни яширди\n“Ўзсаноатқурилишбанк”дан ноқонуний бўшатилган ходим ҳуқуқи ҳимоя қилинмади – прокурор банк раисининг акаси бўлиб чиқди\nМатбуот агентлиги: Радиоканаллар ҳаёсизликни тарғиб қилувчи қўшиқлар бергани аниқланди\n“Виждонсиз” киракаш “Дамас”чиларни қатъий назорат қилиш таклиф этилди


Розия Тужжор. Яна бир юлдузнинг ботиши (ҳикоя) | www.ziyouz.uz\nБош саҳифа Жаҳон насри онлайн антологиясиРозия Тужжор (1947; Эрон)Розия Тужжор. Яна бир юлдузнинг ботиши (ҳикоя)\nРозия Тужжор. Яна бир юлдузнинг ботиши (ҳикоя)\nЧол ўлган эди. Чунки анча вақтлардан буён чолнинг катта кўзойнаги токчада турар, унинг ўнг кўзига тушган дарз кундан кунга катталашиб борарди. Кампир – Ҳамдам учун бу ҳодисанинг юз беришига ишониш унчалик ҳам қийин эмас эди. Чунки акс ҳолда деворга чирмалиб ўсадиган сирень гули қуримаган, боғчадаги пайванд қилинган нок дарахтининг танасига шира тушмаган, ертўланинг ёмғир ивитиб юборган зиналари қулаб тушмаган бўларди.\nШу сабабли ҳам Ҳамдам соатлаб ундан ёдгор қолган поялари калта чарм қопланган диванда ўтирар ва унинг ёди билан тўлган барча кунларни эсларди. Чол ҳамиша мана шу ерда ўтирарди. Худди мана шу ерда. Устига қуроқ матодан жилд тикилган ва мана шу диваннинг устига солинган тўртбурчак шаклидаги кўрпачада ўтирганича, Ҳамдамга эътибор ҳам бермасдан ва унинг овозларини эшитмасдан ҳам икки тўлқинли кичкина яшил радиосига қулоқ бериб ўтирарди.\nЧол вафот қилганидан кейин куннинг аксар вақтида ана шу диваннинг устида ўтирадиган, сарғайган ориқ бармоқлари билан кўрпачанинг қурама жилдини силайдиган ҳам Ҳамдамнинг ўзи эди. Аммо энди унинг ўрнидан туриб бориб токчадан кўзойнакни олишга, сўнгра эски газеталарни ёйиб, ундан аллақачон тугаб кетган уруш хабарларини ўқишга ёки икки тўлқинли радионинг яшил чироғини ёқиб, чол уни эшитишни ёқтирадиган куйни эшитишга ҳафсаласи йўқ эди. Фақатгина айрим пайтлари ҳассасининг учи билан диван остидаги бўғчани тортиб чиқариб, ундаги латта-путталардан қуроқ тикишни ёқтирарди. Аммо у қўлига игна олиб қуроқ тикишни бошлаши билан чол қаршисида пайдо бўлар, қуёш билан Ҳамдамнинг ўртасида турволиб унга тушаётган нурларнинг йўлини тўсарди. Ахийри Ҳамдам эътироз билдиришга мажбур бўларди:\n– Четга тур. Ишимни қилишимга халақит берма.\nАммо чол қайсарлик қилар, унинг бошида турволиб:\n– Менинг дориларим қани? Овқатим қани? Тарвуз сувидан тайёрланган шарбатим қани?! – деяверарди.\nҲамдам оҳ чекар, қўлидаги игнасини латта-лутталарнинг бир чеккасига санчарди-да, уйнинг бир бурчагига отиб юборарди. Сўнгра ёғоч ҳассанинг аждаҳо шаклида ясалган дастасини маҳкам ушлаганича қийинчилик билан ўрнидан турар, аммо то қаршисига қарайман дегунича чол бирданига юқорилаб кетар ва шифтнинг бир бурчагига қўнганича ўргимчакка ўхшаб тўр тўқий бошларди.\nШу чоқ қўшни аёлнинг гаплари Ҳамдамнинг миясида чарх урарди:\n– Кўзингга ҳар хил нарсалар кўринадиган бўлиб қолибди, кампир. Икки-уч кун куёвингнинг уйига, невараларингнинг олдига бориб тургин. Ҳам бир ҳаво алмаштирасан, ҳам ҳар хил хаёллар миянгдан чиқиб кетади.\nҲамдам яна диван томонга қайтиб борарди. Ўша кўрпачанинг устида ўтирар ва соатлаб тўғрига қараб термуларди. Фақат бирор луқма овқат еб олиш ва дориларини ичиш учунгина ўрнидан турар, сўнгра яна диваннинг устида ўтириб оларди. Бу сафар ғужанак бўлиб олганича эрталабгача ухларди.\nКўзини очиши билан яна чол шифтдан пастга тушиб келар, ингичка ва узун қаддини тик қилганича унинг қаршисида турволарди:\n– Ҳамдам, сенга шакар солинган пиёлани хонанинг ўртасидан олиб қўй, деб айт-маганмидим? Оёғим билан туртиб юбориб, ҳамма жойга шакар тўкилиб кетишини хоҳлайсанми?\nҲамдам ҳали юз-қўлини ювмасдан туриб ҳассанинг учи билан шакар солинган пиёлани ўзига қараб сурар ва уни диваннинг остига яширарди. Сўнгра ўрнидан туриб игна билан тўқилган гиламнинг устидан юриб таҳорат оларди.\nЮз-қўлидан сув томчилари томиб турганча қайтиб келиб, диваннинг устига ўтирар ва кичкина столчани олдига тортарди. Сўнгра жойнамозини солиб, ўтирган ҳолда намозини ўқирди. Аммо ҳали салом бериб намозини тугатмасидан унинг тўқ-тўқи эшитиларди:\n– Кампир, боғқайчим қаерда? Уни бу ердан олиб қўйма деб айтмаганмидим? Нуқул ахтарган нарсамни жойидан тополмайман…\nУ зўрға намозини тугатар, сўнгра ўрнидан туриб игна ургандек санчиётган оёқлари билан юриб бориб кўрпалар тахмони остидан боғқайчини олар ва уни токчага қўйиб қўярди.\n– Охирги марта ўзинг шу ердан ўтгандинг. Нега хаёлингни жойига қўйиб юрмайсан, чол? Нимага ҳамма нарсани мендан сўрайсан?\nАммо чолдан жавоб бўлмасди. Худди “бир бор экан, бир йўқ экан, худодан бошқа ҳеч ким йўқ экан”, деганларидек. Ҳамдам йиғлаб юборарди. Шу пайтда қўшни аёл келиб қолар, эшикнинг оғзида туриб олганича дерди:\n– Кўзингга ҳар хил нарсалар кўринадиган бўлиб қолибди, кампир. Ёлғизлик сенинг эсингни оғдириб қўйибди… Қизинг, қизинг, қизинг, қизинг…\nЧол ўлган эди. Буни бир қанча вақтлардан бери токчада ётган ўнг кўзи синиқ кўзойнак, занглаган боғқайчи, қуриган сирен гули, шира тушган нок дарахти… айтиб турарди. Ҳамдам баъзида тўғри тўртбурчак шаклига эга бўлган ва ям-яшил бўлиб турган майсазор томонга қараб очиладиган деразанинг ёнига борарди. Аммо чол ўлганидан кейин худди унинг ҳамма жойига кул сепилгандек кўринарди.\nМайдончада тўп кетидан югураётган болалар ҳам унинг ёшлигини эслатишарди. Бу манзара гўёки Ҳамдам учун бир кўзгудай бўлиб, унга бундан ўттиз тўрт йиллар олдинги вақтни кўрсатаётгандек эди. Аммо қачонки Ҳамдам уни томоша қилишдан чарчаса, улар ҳам бирин-кетин учаётган тўплари билан биргаликда осмонга парвоз қилишар ва кунботар томонга қараган дарвоза томон учиб кетишарди. Ҳамдам уларни то кўринмай кетгунларича кузатиб қоларди. Шундан сўнг яна аста-секин юриб чолнинг ўтирган ўрни ҳалиям иссиққина бўлиб турган диванга бориб ўтиришга мажбур бўларди. Шундан сўнг яна соатлаб ўтирар ва уйдаги ҳамма нарсанинг ва миллари чол ўлган вақтга келиб тўхтаб қолган девор соатининг устига қўнган ғуборга тикилиб қоларди. Сўнгра дарахтларнинг соясидан кун ботишига қанча вақт қолганлигини биларди. Фақатгина тонг чоғида қўшни аёлнинг келишидан эрталабки соат етти бўлганлигини англарди. Аёл ориқ ва бесўнақай бўлиб, сочлари сийрак ва кўзлари ғилай эди. Келарди-да эшикнинг остонасида туриб оларди. У ҳеч қачон ичкарига киришга ва эшикнинг олдида турган полякча стулга ўтиришга ҳафсала қилмасди.\nАммо кўзлари билан уйнинг барча бурчакларини кезиб чиқар ва оғзидан суви оқиб дерди:\n– Кўзингга ҳар хил нарсалар кўринадиган бўлиб қолибди. Нега айтмайсан, қизинг, қизинг, қизинг, қизинг…\nЙўқ, у кўрмасди. Юқорида, шифтга ёпишиб олган чолни кўрмасди. Бир шиша сутни унинг қўлига берарди-да, кўзлари билан уйнинг ичини айланиб чиқарди. Ҳамдам сабри – сариқ сабри бир гул каби очилиб кетмасидан олдин унинг тезроқ кетишини истарди. Сўнгра қизим келиб қолар, деган умидда ҳамма жойни саранжом-саришта қилиб қўярди.\nЧол ўлганидан бери қизининг ҳам қадами бу ерлардан узилган эди. Доим: “Ишим кўп, – дерди. – Болаларим, эрим…”\nҲамдам ёлғизликка чидарди. Бир неча соатлаб, бир неча кунлаб… Ана шу ёлғиз кунларида ва ёлғиз соатларида қизи тўғрисида ҳам ўйларди. У бир замонлар жажжи қизалоқ эди. Жингалак қоп-қора сочлари пешонасига тушиб турар, кўзлари ҳам тасбеҳ доналаридай қоп-қора эди. Дадасининг тиззасида ўтириб ўйнар, унга қўшиқ айтиб берарди:\n“Ҳилу гавҳар, ҳалвойитар, қурси қамар…”\nАммо энди… ундан буён қанча йиллар ўтиб кетди. Юзларига, кўзларининг остига ва пешоналарига тушган ажинларнинг сонича, оқариб қолган сочларининг саноғича…\nҲамдам бугун ҳам ҳар кунгидек ёлғиз эди. Нега қизи келмаяптийкин? Айниқса ҳозир, дадасининг жаҳли чиққан пайти.\nКунботар чоғида эшикнинг қулфи ичида бир калит айланди ва эшик оғзида бутун бўй-басти билан қизи пайдо бўлди. Ҳамдам унинг кулишини кутганди. Аммо… жудаям толиққан кўринарди. Болалари қаерда экан?\nҚизи келди. Онасини кўргани келган ҳамма қизлар каби. Ҳамдам унинг овозини ичди ва оёқларининг изини сурма каби кўзларига суртди. Бироқ унинг юзидаги тундликни кўриб титроқ тутди. Сўнгра ўзи билан ботаётган қуёш ўртасида турган қизининг соясини кўрди.\n– Биласанми, ойижон, бир нарса айтгани келгандим. Юзим бўлмаяпти, аммо… Бизга пул керак бўлиб қолганди. Қурилиш қилаётганимизни биласан. Агар… агар мана шу ерни сотишнинг иложи бўлса… Умуман уйнинг нима кераги бор сенга? Ёлғизсан, ҳар хил хаёллар сени қийнаб ётади. Агар истасанг ўзимизнинг яқинимиздан бирорта хона…\nҲамдам қўлидаги кўҳна жез узугига термулганча қотиб қолганди. Узук титрарди. Бошини кўтарди. Чол ўша тепадан унга қараб турарди. “Йўқ”, демоқчи бўлди… Аммо устига бахмал ташланган сандиқ томон бораётган қизини кўрди.\nЭнди у кичкина бир қизалоққа айланиб қолган эди. Пешонасига тушиб турган ўша жингалак сочлари билан сандиқни ушлаб олганича ўжарлик қиларди:\n– Менга берасиз, менга берасиз!\nҚизи сандиқнинг қулфини ушлаб олганди. Ҳамдам деразанинг ёнига бориб, майсазорга тикилиб ўтирган чолга яна бир қараб қўйди. Ҳар доим шундай бўларди. Қачонки бирор ёрдамга муҳтож бўлса, ёнида бўлмасди. Шу ерда бўлиб турган бўлса ҳам кетворарди. Энди нима қилиши керак?\nҲамдам қўлини чўзиб, ҳассасидаги аждаҳонинг калласига ёпишди. Машаққат билан ўрнидан турди ва игна билан тўқилган гиламнинг устидан ўтди. Қўлини бўғзига олиб борди. Ипга осилган кичик олтинранг калитчани чиқарди. Қийналиб энгашди-да ҳалиям қизининг қўлида бўлган қулфни очди.\nСандиқнинг эшиги очилди. Тикилмаган бир неча қатлам матонинг устига халати ва яна бир қалин мато ёпилган, уларнинг орасига седар, кофур, анор дарахти шохидан олинган кичкинагина бир чўп, нам тегмаган тупроқ қўйилган, буларнинг ҳаммасининг устида эса уйнинг ҳужжати турарди. Ҳамдам фақатгина халатини олди ва аста-секин юриб ҳалиям чолнинг ўтирган ўрни иссиқ турган диван томонга борди. Қизи уйнинг ҳужжатини қўлига олиб, варақлади, у ёқ бу ёғига қаради ва қўл сумкасига солди.\nЭнди қизи бориб Ҳамдамга чой дамлаб бериши ёки латта билан уйдаги чанг-ларни артиб чиқиши керак эди. Аммо негадир Ҳамдамнинг кўзларига қараш учун бошини кўтармасди.\nБир неча дақиқалардан кейин қизи кетган, сандиқнинг эшиги ҳалиям очиқ турарди. Ҳамдам халатини эгнига илди, орқаси билан диванга суяниб кўзларини юмди. Ботаётган қуёш унинг пешонасига бир парча муҳр туширган эди. Балким унинг вужудидаги ягона иссиқ нуқта ҳам бир неча дақиқалардан кейин бутунлай ўчадиган ана шу бир парча қизил нур эди. Кун эса тунга уланиб борарди.\nФорсчадан Шокиржон Олимов таржимаси\nРукнларРозия Тужжор (1947; Эрон)\n← Аввалги Аввалги Иван Тургенев. Нодон (ҳикоя)\nКейинги → Кейинги: Альфонс Доде. Маду (ҳикоя)


R S2021-04-06T14:23:12+05:006 Aprel, 2021|Олтин қалам|\nҲАЛОЛЛИК ВА МЕҲНАТ – САОДАТ ГАРОВИ\nСуҳбатдошнинг ташриф қоғози\nҲасанов Ориф Каримович\n– 1959 йилда Равонак маҳалласида туғилган.\n– Меҳнат фаолиятини 1981 йилда собиқ «Наврўз» жамоа хўжалигида иқтисодчи бўлиб ишлашдан бошлади.\n– 1983-1988 йилларда Самарқанд қишлоқ хўжалик институтини сиртдан тугатди.\n– 1988-1993 йилларда хўжаликда бош иқтисодчи, 1993-1996 йилларда раис ўринбосари.\n– 1996-2002 йилларда туман «Агропромда» директор ўринбосари ва раҳбари лавозимларида ишлади.\n– 2002-2006 йилларда «Меҳробод» ва «Наврўз» ижара хўжаликлари бошқаруви раиси вазифасида фаолият кўрсатди.\n– 2006 йилдан то ҳозиргача «Наврўз-Агротехсервис» МЧ агрофирмаси ҳамда «Ориф Ҳасанов» фермер хўжаликлари раиси.\nМухбир: Президентимиз мамлакатимиз қишлоқ хўжалиги ходимларига йўллаган байрам табриги тақдирини замин билан боғланган, ердан ризқ-рўз, ноз-неъмат ундираётган киши борки, қалбини тоғдек кўтариб юборди. «Дунёдаги энг қадимий ва олижаноб касб эгалари ҳисобланган, эл-юрт дастурхонини тўкин ва фаровон этадиган ғоят муҳим соҳанинг залворли юкини ўз елкасида кўтариб келаётган сизлар каби минглаб юртдошларимизнинг фидойи меҳнати ва жасорати ҳар қандай юксак эътирофга муносибдир», – деган сўзларида аграр соҳа ходимларининг меҳнатилари юксак эътироф этилган.\nОриф Каримович, сиз иқтисодчи, аграр соҳанинг билимдони сифатида бундан тўлқинланган, ғурурланган бўлсангиз керак. Юртимизда қишлоқ хўжалигини ривожлантириш учун ҳукуматимиз томонидан қатор қарор ва фармонлар, изчил ислоҳотлар олиб борилмоқда. Бу саъй-ҳаракатлар ким учун, албатта, аввало халқимиз учун унинг фаровон турмуш тарзини яхшилаш учун шундай эмасми?\nО.Ҳасанов: Кейинги йилларда, айниқса, аграр соҳада қатор ўзгаришлар, янгиланишлар амалга оширилди. Одамларнинг дунёқараши, фикри, тафаккури ўзгаряпти. Кечаги фермер ёки деҳқон, ёки хўжалик раҳбари билан бугунги фермернинг – бугунги қишлоқ хўжалик ходимларининг, агрономнинг дунёқарашида ер билан осмонча фарқ бор. Инсон яшаши учун, аввало, уни усти бут қорни тўқ бўлиши лозим. Бунинг учун ҳар биримиз сидқидилдан, тадбиркорлик билан меҳнат қилишимиз ҳам фарз, ҳам қарз. Ер-битмас, туганмас хазина манбаи. Унинг калити деҳқон қўлида. Бинобарин, ерга қадалган ҳар бир ниҳол ёки уруғ қанчалик меҳр билан парваришланса, ҳосил ҳам шунчалик юқори бўлади. Яъни тўкинлик, файзу барака, умуман, ҳаётимиз фаровонлиги биз маъмурчилик усталарининг меҳнатига боғлиқ. Бежиз Алишер Навоий бизларнинг шаънимизни улуғлаб: «Олам маъмурлиғи алардин, олам аҳли масрурлиғи алардин. Ҳар қаён қилсалар ҳаракат, элга ҳам қут еткурур, ҳам баракат», деб айтган сўзларида теран ҳақиқат мужассам. Ҳа, 38 йил аграр тармоқда меҳнат қилиб, ноз-неъмат етиштириш инсон яратган мўъжизаларнинг бири деб билдим. Сўнгги йилларда қишлоқ хўжалигига бўлган эътибор, соҳа ходимларига бўлган талаб кундан-кунга, ошиб бормоқда. Бу соҳада узоқ йиллар меҳнат қилган киши сифатида айтишим мумкинки, кучли ирода, матонат, йилнинг тўрт фаслида ҳам она заминни қадрласа, кўзланган ҳосилни зиёди билан олади.\nМухбир: Далада ишлашнинг ҳам қийин, шу билан завқли томонлари бор.\nО.Ҳасанов: Табиат фарзандимиз. Кўкламнинг илиқ ва тиниқлигини, ёзнинг серфайз кунлари, айниқса кузнинг тўкин-сочин, пишиқчилик онларини деҳқондай яхши биладиган, роҳатланадиган киши бўлмаса керак. Отам оддий деҳқон бўлган. У кишидан зироатчиликнинг кўплаб сир-синоатларини ўрганганлигим, бу тармоқни ривожлантиришда ҳар қадамда қўл келмоқда. «Она замин бўлмаса, қишлоқ хўжалик бўлмаса, ноз-неъмат қандай етиштирилади? Шунинг учун деҳқончилик соҳасида таълим ол…, – деган сўзларига амал қилиб кам бўлмадим. Пешона тери, қўл кучининг мевасига нима етсин?\nАгрофирмамиз ҳудудида 644 гектар ер майдони бўлиб, 38 та фермер хўжалиги ҳамда 2 та МЧЖ деҳқонлари тасарруфига берилган. Шундан 235 гектар сувли майдонларга сабзавот экинлари, картошка ва озиқабоп ўсимликлар ўстирилади.\nБоғбону соҳибкорларимиз ўзига хос тажрибаларга эга эканлиги билан вилоятимизда танилган. Боғбонларимиз 90 гектарда мевали дарахтлар парвариш қилиб, йил сайин хуштаъм мева етиштириб, маъмурчилик, бунёд этишмоқда. Соҳибкорларимиз сархил узумларни етиштириш бобида устаси фаранг, айниқса, тилни ёрадиган даражада узумларни қишда сақлаш ҳадисини ҳам олишган.\nПрезидентимиз топшириқларига амалий иш билан жавоб бериб, 24 гектар майдонда интенсив боғ барпо этилди. «Аъзам Азамат» фермер хўжалигида 16 гектар, «Худойқулов Шароф боғлари» фермер хўжаликлари даласида 4,5 гектарда мевали дарахт кўчатлари ўтқазилиб, бир текис кўкартириб олинди. Бир қарашда мевали дарахтларни экиш ва парваришлаш осон ишдек туюлиши мумкин. Аммо мазкур соҳа ҳам ўзига хос билим ва тажриба талаб қилади. Бу борада Аҳмаджон Султонов, Жаҳонгир Барноев, Неъмат Тиллоев, Бахтиёр Одилов, Парвиз Асроров, Зариф Маҳмудов, Шариф Худойқулов сингари тажрибали ва тадбиркор инсонлар етакчилик қилаётган фермер хўжаликларида бир-биридан қувончли ютуқлар қўлга киритилмоқда.\nМухбир: Дунёда озиқ-овқат хавфсизлиги масаласи долзарб бўлиб турган бир пайтда аҳолининг турли хил ноз-неъматларга талабини қондириш, ердан самарали фойдаланиш тизимини яратиш борасида, қандай ишлар қилинмоқда?\nО.Ҳасанов: Эл-юртнинг тинчлиги, фарзандларининг омонлиги, уларнинг ширин ташвиши билан яшаш умидида меҳнат қилаётган бу инсонларнинг ҳар бир кунидаги шукроналикни, уларнинг юрт ободлиги учун қилаётган меҳнатини кўриб, одамнинг кўнглида уларга нисбатан миннатдорлик ҳисси жўш уради.\nАгрофирмамизда сабзавотчилик, мева, узум, картошка ва бошқа қишлоқ хўжалик маҳсулотлари етиштиришда ғоят қулай минтақа ҳисобланади. Шунинг учун йил давомида, ҳар қарич ер майдондан 2-3 марта ҳосил олишда бой тажрибага эгамиз. Фермерларимиз – замонамизнинг мулкдорлари, илғорликда тенги йўқ тадбиркор, замин эгалари.\nАгрофирмамиз фермерлари ўзлари етиштирган мева, узум, картошка, пиёз, сабзи маҳсулотларни сақлаш мақсадида 7 жойда омбор-музхона ҳам қуришган. Уларда 1700 тонна сархил қишлоқ хўжалик маҳсулотлари сақланиб, қиш фаслида ҳам шаҳарликлар дастурхонига армуғон қилинади. «Аъзам Азамат» агрофермер хўжалигида 600 тонна, «Жаҳонгир Барноев», «Истиқлол шўъласи» фермер хўжалигида 400 тонна, «Қосимов Абдураҳим», «Қосимов Анвар», «Турсунов Асрорхон боғлари»нинг ҳар бирида 200 тоннадан маҳсулот сақлаш имкониятига эга бўлган холодилниклар мавжуд.\nИстиқлол берган имкониятлардан самарали фойдаланаётган агрофирмамиз жамоаси амалга ошираётган ишлар, ҳар жабҳада бир-биридан қувончли. «Аъзам Азамат агро», «Турсунов Асроржон» фермер хўжаликларида мева, узум учун пластмасса яшиклар ишлаб чиқариш йўлга қўйилган. «Истиқлол шўъласи» фермер хўжалигида биргина ўтган йили 230 минг дона шифер тайёрланиб, мижозларга етказиб берилди.\nПрезидентимизнинг Олий Мажлисга Мурожаатномаси бутун халқимиз каби бизнинг, агрофирмамиз меҳнат жамоасини ҳам ниҳоятда тўлқинлантириб юборди. Унда илгари сурилган ҳар бир ғоя,белгилаб берилган вазифалар инсон манфаати ва соҳалар ривожига қаратилгани билан аҳамиятли. Мурожаатномада асосий эътибор, аввало, халқ фаровонлигини ошириш масаласига қаратилган. Хусусан, камбағалчиликни қисқартириш ва қишлоқ аҳолиси даромадларини кўпайтиришда энг тез натижа берадиган омил қишлоқ хўжалигида ҳосилдорлик ва самарадорликни кескин оширишга алоҳида урғу берилган. Бунинг учун аграр тармоқда энг илғор технологиялар, сув тежайдиган ва биотехнологияларни, уруғчилик, илм-фан ва инновациялар соҳасидаги ютуқларни кенг жорий этишимиз лозим.\nМухбир: Даромадли, фойдали ва муҳим тармоқ чорвачилик ва паррандачиликни ривожлантириш борасида қандай чора ва тадбирлар кўрилмоқда?\nО.Ҳасанов: Туманимиз табиатининг гўзаллиги, табиий шароитининг қулайлиги, ноёб ва шифобахш мева ва сабзавотларга бой бўлганлиги, деҳқончилик ва чорвачилик қадимдан ривожланганлиги азал-азалдан маълумдир. Бугун юртимизда озиқ-овқат хавсизлигини таъминлаш, хусусан, аҳолининг сифатли ва арзон чорва маҳсулотларига бўлган эҳтиёжини қондириш долзарб масалалардан бири ҳисобланади. Айни пайтда чорвачиликда наслчиликни яхшилаш, зотдор чорва молларини кўпайтириш, борасида агрофирмамиз фермер хўжаликларида ибратли ишлар амалга оширилмоқда. Айни пайтда 400 бош қора мол парвариш қилиниб, улардан сут ва гўшт етиштирмоқдамиз. Бундан ташқари 15 минг бош парранда ўстирилиб, аҳоли дастурхонини парҳез гўшт ва тухумга сероб қилмоқдамиз.\nМухбир: Фермер хўжаликлари фаолиятида тубдан ўзгариш, яъни фермер хўжаликларида босқичма-босқич кўп тармоқли фаолиятини йўлга қўйиш борасида қандай ишлар амалга оширилди?\nО.Ҳасанов: Кўп тармоқли фермер хўжалиги ташкил этишда қишлоқ хўжалиги маҳсулотлари етиштиришдан ташқари қўшимча тармоқ сифатида аҳолига маиший хизмат ёки транспорт хизматлари кўрсатиш ёхуд ишлаб чиқарилган бир турдаги маҳсулотдан қуритиш, қайта ишлаш натижасида бошқа турдаги маҳсулотларни ишлаб чиқаришни (масалан, чорвачиликда сутни қайта ишлаб, қадоқланган қатиқ, қаймоқ, сарёғ) мақсад қилганмиз. Чунки, кўп тармоқли ишлаб чиқаришни ташкил қилишдаги муҳим шартлардан бири бу-ҳар қандай фермер хўжалиги ўз даромадини ошириш мақсадида ўз хоҳишига кўра ихтиёри равишда қўшимча тармоқларни ташкил этган ҳолда иш олиб боришни йўлга қўйишмоқда.\nМухбир: Тараққиёт қанча тез одимлагани сайин ғайратли, шижоатли фермерлар ҳаёт билан шунчалар ҳамнафас бўлмоқдаки, бунга қойил қолиш керак. Ўн йил, ўн беш йилги фермер билан бугунгисини қиёслаш қийин.\nО.Ҳасанов: Илгари фермер ҳам аслида унинг ўзи эди. Чунки, 2006 йилда агрофирмамиз ҳудудида фермер хўжаликлари ташкил этилди. Ҳозир фермер очилган имконият эшиклари ёпилмасдан бурун ҳаракат қилиш кони фойда эканлигига мутлоқ иқрор бўлди. Бугунги ҳар бир фермер-тадбиркор, ишнинг кўзини биладиган кишидир. Улар шу касб орқасидан уй-жой қиламан, тўй-томошо насиб этсин, болаларимни ўқитай, рўзғорим бут, ҳаётим фаровон бўсин деб яшаб, меҳнат қилади. Бунинг учун молиявий ҳисоб-китобни чуқур билиши талаб этади. «Тийинни тежаган – сўмнинг қадрига етади», деган ҳикматга амал қилишади. Дарвоқе, унинг кам харажат қилиб, юксак маррани эгаллашида ҳикмат кўп. Энг асосий фермер маҳсулот етиштиришда унинг таннархини пасайтиришда муҳим омиллардан бири ҳисобланади.\nМухбир: «Фермерлик ҳаракати» деган ибора «Мустақиллик» каломи билан ҳамоҳанг янгради. Бу икки тушунча ҳаётимизга ёнма-ён кириб келди.\nО.Ҳасанов: Ҳақиқатдан ҳам, фермерлик ҳаракати айнан истиқлол туфайли қанот ёзди, эркин ва мустақил ҳаётимизнинг рамзига айланди. Ерни бежиз она замин деб эъзозламаймиз. У бизни тўйинтиради, кийинтиради, қолаверса охирги манзилимизда ана шу ер бизни ўз бағрига олади.\nБундан роппа-роса 15 йил бурун «Ориф Ҳасанов» фермер хўжалиги ташкил этиб, маъмурчиликни кўзлаб меҳнат қилдик. 34 гектар майдоннинг ҳар қаричидан унумли фойдаланиб, ҳар йили кўзланганидан зиёд ноз-неъмат етиштириб келмоқдамиз. Биз деҳқончилик қилаётган майдонлар агрофирмамизнинг Янги ариқ ҳудудида жойлашган. Бир пайтлари биз деҳқончилик қилаётган майдон паст-баланд, жар-журликлар, ҳатто кундузи ҳам юришга ҳар кимнинг юраги дов бермасди. «Инсоннинг қўли гул» деб бежиз айтишмайди. Биргина ўтган йили 15 гектар майдонга буғдой уруғи қадаб, гектаридан 45 ўрнига 51 центнердан дон етиштирдик. Жорий йилда режаларимиз катта 13,8 гектарга экилган буғдой вақтида озиқлантирилгани, агротехника қоидалари асосида парвариш қилингани учун авжи баланд. Мақсадимиз ғалла ҳосилдорлигини гектар ҳисобига 70 центнерга етказмоқчимиз. Дарвоқе, ўтган йили деҳқонларимизнинг қўли ҳар жабҳада баланд келди. Картошка ҳосилдорлиги 180 ўрнига 200 центнер, сабзавотнинг гектаридан 350 ўрнига 388 центрнердан, озуқа экинларидан 400 тонна ҳосил олдик.\n«Молли хўжалик – ёғли жўжалик» – деганларидек 60 бош қора мол парвариш қилиб, гўшт тайёрлаш режамизни 120 фоиз уддаладик. Шунингдек, 31 ўрнига 41 тонна серқаймоқ сут етиштирдик. Бу албатта, соғин сигирларнинг наслини яхшилаш туфайли эришдик. Ҳозир 24 бош зоотдор сигир ўстирилиб, ҳар йили бузоқ олиш режамизни ошириб бажармоқдамиз. Пул даромадимиз кўзда тутилган 210 миллион ўрнига 262 миллион сўмни ташқил қилди. Соф даромадимиз эса 31 миллион сўмдан ошиб тушди. Айни пайтда Шароф Ҳамдамов, Холиқ Мажидов, Фаррух Каримов сингари ўн етти нафар ишчиларимиз йилнинг тўрт фаслида ҳам далада баракали меҳнат қилмоқдалар. Уларнинг ойлик маошларини икки-икки ярим миллион сўмга етказамиз. Шунингдек, иккинчи нонимиз ҳисобланган картошканинг гектаридан 250 центнердан ҳосил оламиз. Бунинг учун эса ерлар сифатли қилиб экишга тайёрланган, 100 тона маҳаллий ўғит далага чиқарилган. 3 км сув йўллари тозланади.\nҲозиргача 1 гектар ерга картошка уруғи қададик. Бир гектар майдонда пиёз, ярим гектар майдонда тўқсонбости сабзи парвариш қилмоқдамиз. Мақсадимиз шаҳарликлар дастурхонига барвақт ҳосил чиқариб, бундан яхшигина даромад кўрмоқчимиз. Шуниндек, говмишларнинг ҳар биридан 10-12 литрдан сут соғиб олмоқчимиз.\nМухбир: Инсоннинг энг биринчи тарбиячиси – ота-онадир! Уларнинг маънавий дунёси, маънавияти қай даражада бўлса, у шак-шубҳасиз фарзандига ҳам ўтади. Уларнинг қайси бир ўгитлари ёдингизда?\nО.Ҳасанов: Ўйлаб кўрсам, умримнинг деярли 38 йилини қишлоқ хўжалигига бағишлаган бўлсам, шундан чорак асрдан зиёди раҳбарлик лавозимида ўтибди. Бунга биринчи уларнинг дуолари сабаб бўлса, иккинчи маслаҳат ва ўғитлари дастуриламал бўлди. Отам Карим Ҳасанов оддий деҳқон, ернинг пири бўлганлар. «Болам ўқи, деҳқончиликнинг сир-асрорларини пухта ўрган. Бу тармоқда ишлаётган одамларнинг ишини енгиллаштириш учун механизациядан унумли фойдалан…», десалар, Онам раҳматли Хурсанд Ҳасанова «Ҳалол бўл, тўғри юр, бировнинг ҳақига хиёнат қилма…» деб айган насиҳатларини дилга жо қилиб ишлаб, кам бўлмадим.\nМухбир: «Наврўз» агротехсервис МЧ агрофирмаси тасарруфидаги фермер хўжаликларида ҳозир ҳар бир фермер она заминда ўз ҳаётини, оиласи, бола-чақаси тақдирини қўрмоқда. Даласига нима экади, қандай қилса тупроқ унумдорлиги, ҳосилдорлик ошади, даромад кўпаяди. Аввало ана шу саволлар унга тинчлик бермайди, узоқни кўзлайди. Эртани кўзлаган инсон эса ҳамиша ҳаёти фаровонлашувини, юрт чиройини очишни ўйлайди.\nсуҳбатни олиб борди.\n“Гулобод тонги” газетаси № 8. 26.02.2021 йил\nO'rtacha baholar 2.4 / 5. Baholaganlar soni: 5


кирилл | Xushnudbek.uz\nTag Archives: кирилл\n24.10.2016\tФикр билдиринг\nАлишер Навоий номидаги Тошкент давлат ўзбек тили ва адабиёти университети ректори Шуҳрат Сирожиддинов лотин ёзувига асосланган ўзбек алифбосини мукамаллаштириш лозимлиги ҳақида фикр билдирди. Бу ҳақда у «Оила даврасида» газетаси ўқувчиларига берган жавобларига айтиб ўтди, дея хабар қилмоқда “Daryo”. «Назаримда, бугунги кунда лотин ёзувига асосланган ўзбек алифбосини янада мукаммаллаштириш давр талабига айланди. Амалдаги алифбога асосланган имло қоидаларимизни қайта ишлаб чиқиш муҳим ва айни кунда зарурий эҳтиёж ҳисобланади. Бу алифбодаги айрим зиддиятли ҳолатлар билан боғлиқ. Мисол учун, луғат бойлигимиздан ўрин олган журнал, ...\tБатафсил »\nКириллдан лотинга (лотин>кирилл) ўгирувчи макроснинг хатолари тўғриланди\n06.08.2013\t10 фикр\nЎРНАТИШ УЧУН БАТАФСИЛ ЎҚИНГ: Куни кеча блогимда кириллдан лотинга (ёки аксинча) ўгирувчи макрос ва уни қандай ўрнатиш ҳақида ёзгандим. Ўша блогпостда макроснинг хатоларини ҳам бирма-бир кўрсатиб ўтгандим. Кўпчиликда бу қизиқиш уйғотганини ҳисобга олиб, ушбу макроснинг хатоларини тўғрилаш ва бундан фойдаланувчиларга қулайлик уйғотиш лозимлиги ҳақида ўйлаб қолдим. Компьютер дастурларига, боз устига имло билан боғлиқ лойиҳаларга қизиқишим туфайли мазкур масалани ижобий ҳал этиш учун уруниб кўрдим. Менимча, баъзи натижалар пайдо бўлди. Ҳозирда макросдаги қуйидаги хатоликларни бартараф этдим, текшириб кўришингиз мумкин. Хатоларни қандай ...\tБатафсил »\nКириллдан лотинга (лотин>кирилл) ўгиришнинг энг қулай усули ҳақида\n03.08.2013\t11 фикр\n1993 йил 2 сентябрдаги “Лотин ёзувига асосланган ўзбек алифбосини жорий этиш тўғрисида”ги Ўзбекистон Республикаси Қонуни қабул қилинганидан хабарингиз бор. Шундан буён юртимизда лотин ва кирилл ёзувига асосланган ўзбек алифболари амал қила бошлади. Мазкур ҳолат кўпчиликда лотин ёзувидан кирилл ёзувига ёки аксинча кириллдан лотинга ўгирадиган дастурларга эҳтиёж туғилди. Ҳозирда бундай дастурлар сони анча кўпайиб қолди. Лекин шундай бўлсада, баъзи дастурлар “қ”, “ғ”, “ҳ” ҳарфларини ўгиришда камчиликларга эга бўлса, яна баъзи дастурлар интернет сайтларида бўлиб, фақат онлайн ҳолатида ишлаши бироз ноқулайдир. Чунки ...\tБатафсил »


Тошкентдаги учта гавжум кўча реконструкция қилинади – Газета.uz\nТошкентдаги Фарғона йўли, Аҳмад Дониш ва Янги Сирғали кўчалари бу йил реконструкция қилинади. Биринчи иккита кўчада велосипед ва пиёдалар йўлаклари барпо этилади.\nLotinchada 24 январ 2020, 22:07 Жамият\nБу йил Тошкентдаги Фарғона йўли, Аҳмад Дониш ва Янги Сирғали кўчаларини реконструкция қилиш режалаштирилган. Бу ҳақда Тошкент ҳокими ўринбосари, пойтахт Бош уй-жой коммунал хўжалиги бошқармаси бошлиғи Бахтиёр Раҳмонқулов сешанба куни бўлиб ўтган матбуот анжуманида маълум қилди. Ушбу кўчаларнинг реконструкция қилинадиган қисмларининг умумий узунлиги 17,68 километрни ташкил этади.\nБахтиёр Раҳмонқуловнинг сўзларига кўра, ҳозирча лойиҳа ишлари давом этмоқда. Кўчаларни кенгайтириш режалаштирилаётгани йўқ, чунки уларнинг ҳар бири етарли кенгликка эга. Дастлабки ҳисоб-китобларга кўра, реконструкция ишларининг умумий қиймати 230,9 миллиард сўмни ташкил этади. Қайта қуриш жараёнида кўчалар бутунлигича ёпилмайди, балки фақат реконструкция ишлари олиб борилаётгани йўналиш бекитилади.\nЛойиҳада мавжуд йўл ўтказгичларни янгилаш, ёрдамчи йўллар, туташ маҳаллаларга кириш жойларини қуриш ва пиёдалар ўтиш жойларини тартибга солиш кўзда тутилган, дея хабар берди Тошкент ҳокимияти «Газета.uz»га. Автобус бекатлари учун ёритиш мосламалари ва жиҳозларни модернизация қилиш режалаштирилган.\nХусусан, Аҳмад Дониш кўчаси Mega Planet савдо марказидан Нурафшон кўчаси чорраҳасигача реконструкция қилинади, деди Бахтиёр Раҳмонқулов. Ушбу участканинг узунлиги 4,5 километрдан ортиқ, кенглиги эса 40 метрни ташкил этади. Лойиҳанинг дастлабки қиймати 110 млрд сўм.\nҲоким ўринбосари ҳозирда Аҳмад Дониш кўчасида пиёдалар ҳаракатланиши учун ҳеч қандай шароит йўқлигини ва автобус бекатлари тасодифий жойлашганлигини таъкидлаб ўтди. Ҳаракат йўналишлари ўртасидаги яшил оралиқда эски юқори волтли симёғочлар турибди.\nУнинг сўзларига кўра, реконструкция қилинганидан сўнг, яшил оралиқ нафақат сақланиб қолади, балки 3 дан 5 м гача кенгаяди, ҳаракат йўналишлари эса учта бўлакка эга бўлади: иккитаси — ҳар бири 3,5 метр ва биттаси — 3 метрдан. Пиёдалар йўлаги ҳам 3 метргача, шунингдек, тўхтаб туриш майдончалари ҳам кенгаяди.\nАҳмад Дониш кўчасини реконструкция қилиш лойиҳаси.\nБундан ташқари, Фарғона Йўли ва Аҳмад Дониш кўчаларида ҳар икки томондан кенглиги 1,2−2 м бўлган велосипед йўлаклари қурилиши режалаштирилган. Янги Сирғали кўчасининг кенглиги велосипед йўлларини ташкил қилишга имкон бермайди, дея хабар берди Тошкент ҳокимияти «Газета.uz»га.\nФарғона йўли кўчаси Кичик ҳалқа йўлидан Тошкент автомобиль ҳалқа йўлигача реконструкция қилинади. Шунингдек, Бектемир йўли кўчасининг ТАҲЙдан Ҳусайн Бойқаро кўчасигача бўлган қисми ҳам янгиланади. Қайта тикланган участкаларнинг умумий узунлиги 7,65 километрни ташкил этади, деди Бахтиёр Раҳмонқулов.\nЯнги Сирғали кўчаси Жанубий вокзалдан Қипчоқ кўчаси чорраҳасигача тўлиқ реконструкция қилинади. Ушбу участканинг умумий узунлиги 6,6 километр. Реконструкциядан сўнг Сирғали туманидаги автомобиль бозорига кириш Янги Сирғали кўчасидан, чиқиш эса ТАҲЙга бўлади.\nҲоким ўринбосари — ҳокимиятнинг Инвестициялар ва ташқи савдо бошқармаси бошлиғи Шароф Раҳмоновнинг таъкидлашича, ҳозирги кунда Тошкентнинг Яккасарой туманидаги Қушбеги кўчасида янги йўл ўтказгич қуриш лойиҳаси ишлаб чиқилмоқда. У Кичик ҳалқа йўлини Янги Сирғали кўчаси билан боғлайди.\nЛойиҳанинг дастлабки қиймати 16 миллион долларни ташкил этади. Қурилиш Хитойнинг Ипак йўли инвестиция жамғармаси томонидан молиялаштирилади, дея хабар берди пойтахт маъмурияти.\nТошкент ҳокимияти маълумотларига кўра, ўтган йили пойтахтда 665 минг квадрат метр майдондаги 80 км кўча ва йўллар асфальтланган. 2020 йилда ушбу кўрсаткичларни мос равишда 236 км ва 1,04 млн квадрат метрга етказиш режалаштирилган.\nАҳмад Дониш кўчасидаги йўлнинг чўкиш ҳолати юзасидан жиноят иши қўзғатилди 29 декабр 2021, 11:32


Наманган туманида фуқаролар хонадонларда чуқурлаштирилган тиббий кўрикдан ўтказилди - NamanganToday.uz\nНаманган туманида фуқаролар хонадонларда чуқурлаштирилган тиббий кўрикдан ўтказилди\nMay 25, 2021 - 19:08 Updated: May 25, 2021 - 19:18\nНаманган тумани тиббиёт бирлашмаси «маҳаллабай» ишлашнинг самарали усулларини татбиқ этмоқда. Бугун «Бешкапа» маҳалла фуқаролар йиғини хонадонларида ўтказилган чуқурлаштирилган тиббий кўрик натижаси ўлароқ юзлаб фуқаролар бир неча километр олисдаги оила шифокорлик пунктига ёки туман кўп тармоқли марказий поликлиникасига бормасданоқ ўзларининг саломатлик кўрсаткичлари ҳақидаги маълумотлардан воқиф бўлдилар.\nТасаввур қилинг, хонадонингиз бир зумда мисоли кўчма оила поликлиникасига айланиб қолсаю, маҳалладошларингиз ҳовлингизда чуқурлаштирилган тиббий кўрикка жалб этилсая! Қоракўл қишлоғининг Биринчи Бешкапа кўчасидаги 17-уйда яшовчи Баҳриддин Мирзажоновнинг уйида ҳудди шундай ҳолат кузатилди. Бугун тонг саҳардан хонадон ана шундай вақтинчалик тиббиёт муассасаси вазифасини ўтади. Эрталаб “Бешкапа” оила шифокорлик пункти ва вилоят ревматология сиҳатгоҳи жамоаси ҳамда туман тиббиёт бирлашмасининг биринчи мобил гуруҳи вакиллари мазкур оила ҳовлисида “Соғлом ҳаёт - фаол ҳаракат!” шиори остидаги тиббий тадбирни бошладилар.\nМаҳалла аҳли ўз саломатлигига бефарқ эмаслигини амалда намоён этди. “Маҳаллабай” тизимида фаол иш олиб бораётган шифокорларнинг ҳузурига ёшу қарининг ҳамжиҳатликда интилгани ҳам бежис эмасди, ахир. Туман марказидан анча олисда жойлашган ҳудудга саломатлик посбонларининг ўзлари ташриф буюришгани маҳалладошларни беҳад қувонтирди. Фурсатдан фойдаланиб қолиш кераклигини ҳамма тушуниб етганди. Шунинг учун ҳам одамлар оила-оила бўлиб мазкур хонадон сари ошиқишди.\n- Жуда ҳам хурсанд кайфиятда шифокорлар қабулига келяпмиз, - дейди 81 ёшли Анорхон ая Мадраҳимова. - Келиним Зулфияхонни ҳам бошлаб олдим. Соғлиғимиз ҳақида аниқ тасаввурга эга бўлмоқчимиз. Зулфияхон ҳомиладор. Гинекологларнинг ўзлари ҳузуримизга келганлиги ажиб иш бўлди-да.\nДарвоза олдига жойлашган тиббиётчилар келувчиларни рўйхатга олибоқ кўчма лаборатория текширувларидан ўтишга йўллашди. Кейин улар эндокринолог қабулида бўлишиб, қандли диабетга оид кўрикка чорланди. Онколог, теравпевт, педиатр, гинеколог, кардиолог, жарроҳ ва бошқа тор соҳа мутахассислари ҳам қишлоқ аҳлининг саломатлигини бирма-бир ўрганиб чиқди. Аёллар мамма-скринг, УЗИ, эркаклар эса ЭКГ текширувларига босқичма-босқич жалб этилди.\n- Биз қарияларга жуда ҳам қулай имконият яратилди. Президентимизга раҳмат, шифокорларни маҳаллаларда ишлашга даъват этяптилар. Бунинг натижасида туман марказий поликлиникасининг тор соҳа мутахассислари ҳудудимизга келишди. Мен ҳам қишлоқ оқсоқоллари қаторида тиббий текширувлардан ўтдим. Соғлиғимда муаммо йўқлигини билиб, хурсанд кайфиятда уйимга қайтяпман, - дейди 71 ёшли Файзулла ота Пратов.\nҚишлоқда кечган тиббий жараёнлар доираси янада кенг эди. Мобил гуруҳ аъзолари хатто бетоблиги туфайли узоқ вақт уйида ётиб қолган беморларнинг хонадонларига ҳам кириб боришди. Кексалик гаштини сураётган Раънохон ая Деҳқонованинг уйидаги тиббий кўрикни “Бешкапа” оила шифокорлик пункти мудири Ҳурматой Халилова, тумун марказий шифохонаси юқумли касалликлар бўлими мудири Носирхон Олимов ва врач-лаборант Зумрадхон Йўлдошевалар ўтказишиб, беморнинг соғлигини кўздан кечиришди. Сурункали касалликларни бошидан ўтказаётган аёлни соғломлаштириш юзасидан таклиф ва тавсияларини айтишди.\n- Соғлиғимдан қайғуриб, мени оёққа турғазиш учун уйимга келган шифокорларга чин дилдан ташаккурлар айтаман. Элпарвар давлатда яшаётганимдан беҳад мамнунман, - дейди Раънохон ая.\nШуни алоҳида қайд этиш жоизки, ҳудудда соғлом турмуш тарзини кенг тарғиб этиш ишларига ҳам алоҳида эътибор қаратилди. Саломатхон Арзиматова бошчилигидаги гуруҳ аҳоли ўртасида соғлом овқатланиш ва жисмоний фаолликни оширишга оид тадбирлар ўтказишди.\n- Давлатимиз раҳбари томонидан аҳолини тиббий хизматдан рози қилиш вазифаси қўйилган, - дейди Наманган тумани тиббиёт бирлашмаси бошлиғи вазифасини бажарувчи Улуғбек Ботиров. – Бунинг учун тиббий хизматнинг самарали ва оммабоп усулларини жорий этишга интиляпмиз. Ишимизга янгича механизмларни жорий этиш устида астойдил изланяпмиз. “Маҳаллабай” усули ғоят мақбул эканлигини тажриба кўрсатмоқда. Шу боис ҳам мазкур омилга алоҳида урғу беряпмиз. Туманда 3 та мобил гуруҳ ташкил этдик. Биринчи гуруҳ бу ерда иш олиб бораётган бўлса, иккинчи гуруҳ Хонобод қишлоғига жўнатилган. Мақсадимиз хавф гуруҳига кирувчи аҳоли вакиллари саломатлик кўрсаткичларини чуқурлаштирилган тиббий кўриклар воситасида янада яхшилашга эришишдан иборатдир.\nДарҳақиқат, маҳаллада ўтказилган тиббий тадбир ижобий натижасини кўрсатди. Аёлларда олиб борилган маммаскрининг текширувлари туфайли кўкрак бези саратони, гинеколог кузатувлари чоғида қамқонлик, айрим кишилардаги тест синовлари пайтида эса эндокринологик касалликларга мойиллик ҳолатлари барвақт аниқланди. Бу эса мазкур ҳасталикларни олдини олиш ва даволашда ғоят муҳимдир.\nApr 29, 2021 131\nБИЗ ҲАМ ХАЛҚ ТОМОНИДАМИЗ ЁКИ ТУНУ КУН ХАЛҚ ХИЗМАТИДАМИЗ\nApr 2, 2021 83\nDec 14, 2020 55\nApr 11, 2021 198\nМақсад йўл-транспорт ҳодисаларини олдини олиш, сифатли...\nMay 21, 2021 88


Осиёдаги энг етакчи касалхоналардан бирида 170 бола силни юқтириб олган бўлиши мумкин\n09:36 / 04.12.2015\nСингапурдаги Миллий университети шифохонаси (NUH) 178 нафар собиқ беморини қайтадан чуқурроқ текширувдан ўтказиш лозимлиги ҳақида эълон қилди. Уларнинг аксарияти икки ёшдан ошмаган. Straits Times нашрининг ёзишича, бир неча ой давомида бўлимлардан бирида ҳамшира бўлиб ишлаган аёл сил касаллигига чалинган экан.\nНашр маълумотига кўра, хавф гуруҳида турли ички аъзолар, жумладан, жигарини трансплантация қилиш бўйича жарроҳлик амалиёти ўтказилган бир қанча болалар бор. Ўз навбатида, педиатрия бўлими бошлиғи Даниэл Гонинг фикрича, инфекцияни юқтириш эҳтимоли жуда паст, ҳамшира доимо ниқоб тақиб юрган”. Бироқ у шундай бўлсада касалланишнинг ҳар қандай эҳтимолини бартараф этиш кераклигини айтиб ўтди. Тиббиёт муассасаси раҳбари Жо Сим эса ёш беморлар ота-онасининг моддий аҳволига кўра шифохона мазкур масала юзасидан ҳар қандай ёрдамни бепул кўрсатади.\nНоми ошкор қилинмаган ҳамширада 2015 йил июль ойидан буён йўтал кузатилган. У енгил лоҳасликдан шикоят қилган, берилган дори воситалари эса аҳволини қисман яхшилаган холос. Рентгент ҳам ҳеч қандай жиддий касаллик борлигини кўрсатмаган. Фақатгина яқинда чуқур текширувлардан кейин унга сил ташҳиси қўйилди.\nСингапур Миллий университети шифохонаси Осиёдаги энг яхши ва таниқли тиббиёт муассасаларидан бири ҳисобланади.


Япониядаги компания ходимларига соғлом уйқу учун пул тўланади » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Япониядаги компания ходимларига соғлом уйқу учун пул тўланади\nЯпониядаги компания ходимларига соғлом уйқу учун пул тўланади\n19-11-2018, 17:10, admin\nЯпониянинг CRAZY компанияси ўз ходимларига тўғри уйқу режими учун пул тўлашга қарор қилди. Агар ходим ҳафтасига камида беш кун давомида олти соатдан ортиқ ухласа, шундай йўл тутилади. Ташкилот матбуот хизмати вакили Мия Горай шу ҳақида хабар берди.\nГорайнинг сўзларига кўра, бир балл бир иенга тенг.\nБеш кунлик давомий уйқу учун ходим 500 балл ёки иен олади.\nАгар ходим ҳафта давомида олти соатдан ортиқ ухлайдиган бўлса, у ҳолда бирйўла минг баллга эга бўлади.\nБир ой давомида соғлом уйқу режимига риоя қилишда давом этган ходимларга эса 1 минг иен қўшимча бонус тўланади. Бир ойда қўшимча 5 минг иен (50 доллар атрофида) ишлаб олиш имкони бор. Пулларни корпоратив кафеда сарфлаш мумкин. Келгусида компания балларни пулларга айлантиришни режалаштирмоқда.\nТизим уяли телефондаги илова ҳисобига ишлайди, дея изоҳлайди компания вакили. У ҳатто кичик ҳаракатларни ҳам қайд этади. Агар инсон ўрнига ётса-ю лекин ухламаса, бу вақт уйқуга сарфланган ҳисобланмайди. Барча маълумотлар компания бошқарув марказига йўлланади ва у ерда баллар ҳисобланади.\nКомпания ишчиларига шунингдек соғлом овқатланиш ишланмаларини инобатга олиб тайёрланган бепул ланч тақдим этилади.\nCRAZY компаниясига 2012 йилда асос солинган ва у тўйларни ташкил қилишга ихтисослашган.


Бағдодда Яшил зонага ҳужум қилинди\n24 октябр 2021, Тошкент вақти: 01:35\nБағдод бўйлаб содир этилган портлашларда камида 75 киши нобуд бўлди, 300 дан ортиқ фуқаро тан жароҳати олди.\nАҚШ қўшинлари июн ойида Ироқнинг йирик шаҳарларини тарк этгандан буён бу пойтахт Бағдодда энг кўп талафот кўрилган ҳужумлардан бири бўлди.\nПолициянинг билдиришича, портлашлар Бағдодда яхши қўриқланадиган Яшил зонага яқин ҳудудда содир этилган.\nГувоҳларга кўра, машинага ўрнатилган бомба Ташқи ишлар вазирлиги биноси яқинида портлатиб юборилган.\nҲеч қанча вақт ўтмай Молия вазирлиги биноси олдида юк машинаси портлатилган.\nБундан ташқари, Яшил зонага ракета ҳужуми амалга оширилгани ҳам хабар қилинди.


Ақлли, идрокли, зеҳнли - www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариАқлли, идрокли, зеҳнли\nЎтган замонда бир бой яшаган экан. Унинг уч ўғли бўлиб, учаласи ҳам зўр билимдон экан.\nКунлардан бир куни мўйсафид ота бетоб бўлиб ётиб қолибди. У учала боласини олдига чақириб, насиҳат қилибди:\n— Болаларим, агар қазом етиб ўлсам, боғдаги катта узумнинг тагига ҳар бири отнинг калласидек келадиган учта олтин кўмганман. Шуни учаланг бошқа шаҳарга олиб бориб, бўлашиб олинглар. Ўз шаҳримизда, «отаси ўлгандан кейин йиллик ошини бермай туриб, болалари дунё бўлишга тушибди», деган гап-сўз тарқамасин. Менинг номимга иснод тегмасин. Эҳтиёт бўлинглар, — деб тайинлабди.\nЎғиллар отанинг гапини қулоққа олишибди. У ўлгандан кейин ҳамма таъзияларини ўтказиб, йиллик ошларигача бериб, кейин уч ўғил бошқа шаҳарга отланишибди. Узум тагига кўмилган олтинни очиб қарашса, иккита чиқибди. Улар ҳайрон бўлишиб, икки бош олтинни олиб, бўлиб олиш учун бошқа шаҳарга қараб йўлга тушишибди. Ярим йўлга келиб, бир чинорнинг тагига, булоқ тепасига ўтиришибди. Шунда энг катта ака — ақлли, икки укасига:\n— Мана шу ерга бир оқ туя келиб чўккан экан, унинг ўнг кўзи кўр экан, — дебди.\nЎртанча — идроклиси:\n— Туянинг устига ортилган юкнинг бир ёғидагиси сирка, иккинчи томондагиси шинни экан, — дебди.\nКенжа ука — зеҳнлиси:\n— Туянинг устига минган аёл экан, у иккиқат экан, —дебди.\n— Кўп ўтмай бир туякаш ўпкаси оғзига тиқилиб, югуриб келибди. У йигитларга:\n— Туя кўрдингларми? — дебди.\n— Оқ туямиди, кўзи кўрмиди? — деса, туякаш:\n— Ҳа, ҳа, худди ўзи, — дебди. Ўртанчаси:\n— Бир ёғига сирка, иккинчи томонига шинни ортилганмиди? — деса, туякаш:\n— Худди шундай! — дебди. Кенжаси:\n— Устида бир ҳомиладор аёл ҳам бормиди? — деган экан, туякаш:\n— Худди ана шунинг ўзи, топиб беринглар, — дебди. Йигитлар кулишиб:\n— Бўлмаса, биз кўрганимиз йўқ, — дейишибди. Туякаш:\n— Кўрмаган бўлсанглар, туянинг оқ эканлигини, ортилган юкини, ҳомиладор хотин минганлигини, туянинг кўрлигини қаёқдан билдинглар? — деб сўрабди.\n— Бизлар тажриба билан билдик, — дейишибди. Туякаш:\n—Топиб беринглар! Бўлмаса, мен сизларни қозига олиб бораман, — деб, қозига судрабди.\nТуякаш ва уч йигит қозихонага келишибди. Туякаш бўлган воқеани қозига сўйлаб берибди. Қози уч йигитнинг каттасига:\n— Сен туянинг оқлигини, ўнг кўзи кўрлигини қаёқдан билдинг? — дебди. Йигит жавоб берибди:\n— Туянинг чўккан жойига қарасам оқ юнглари тушиб қолибди. Олдига солинган чўпнинг чап томонидагисини яхши еган, шунинг учун тажриба билан мана шу сўзни айтдим, — дебди.\n— Хўш, бўлмаса туянинг бир томонига сирка, иккинчи томонига шинни ортилганлигини қаердан билдинг? — дебди.\n— Бир томонига пашша, иккинчи томонига чумоли уймаланиб турганидан билдим, — дебди ўртанча йигит.\nҚози энг кичик йигит — зеҳнлидан сўрабди:\n— Туяни ҳомиладор хотин минганлигини сен қаёқдан билдинг?\n— Булоқ бўйида хотин кишининг тиззасини изига кўзим тушиб қолди. Билишимча, аёл сув олаётганида тиз чўккан экан. Тураётган вақтида икки қўлини ерга тирабди. Шундан ҳомиладор эканлигини билдим, — дебди.\nҚози туякашни эшикка чақириб олиб:\n— Ҳақиқатан тажрибакор бўлса, ҳозир синаб кўрамиз, — дебди-да, у бир кичкина шолғомни икки қўли ўртасига беркитиб олиб, кирибди:\n— Йигитлар, қўлимдаги нима? — дебди. Энг катта акаси:\n— Қўлингиздаги думалоқ нарса, — дебди. Ўртанчаси эса:\n— Қўлингиздаги думалоқ нарсанинг пўсти қизил, — дебди. Энг кичик — зеҳнли эса:\n— Ўзи думалоқ бўлса, пўсти қизил бўлса, унда қўлингиздаги шолғом экан-да, — дебди. Шунда қози:\n— Сен қайтавер, булар ўғри эмас экан, билимли, тажрибали йигитлар экан, — деб хайрлашиб, туякашни жўнатибди. Кейин йигитлар олдига дастурхон қўйиб зиёфат қилибди.\nДастурхонда узум бор экан, йигитларнинг каттаси:\n— Бу гўристонда битган узум экан, — дебди. Ўртанчаси:\n— Гўристонни узумзор қилиб, учинчи йил ҳосил олиниши экан, — дебди. Кичиги:\n— Шу гўристонни узумзор қилиб,узумини пишириб сотган киши узумдан одамнинг ҳиди келаётганини билмас экан, — деб якунлабди.\nШу вақтда қози гузарга чопиб бориб узумфурушдан сўрабди. Ҳаммаси ҳақиқатан тўғри экан. Қози йигитлардан:\n— Қаёқдан келаяпсизлар ва қаёққа боряпсизлар, нима иш билан юрибсизлар? — деб сўрабди. Йигитлар:\n— Бундан бир ярим йил илгари отамизнинг кўзи тирик вақтида бизга: » Агар мен ўлсам менинг таъзиямни ўтказиб, йиллик ошни бергандан кейин узумнинг тагига кўмган учта от бошидек олтинни ўз шаҳримиздан бошқа ерга олиб бориб, бўлиб оласизлар, ўз шаҳримиздаги одамлар билмасин ва гап-сўз бўлмасин», деб васият қилган эдилар. Шу васиятга кўра, биз бориб узумнинг тагини очдик, учта ўрнига икки бош олтин чиқди. Шу олтинни уч ака-ука бўлиб олиш учун йўлга чиқиб, бошқа шаҳарга кетаётган эдик. Сизга учраб қолдик, — дейишибди. Қози:\n— Бўлмаса, мен бўлиб бера қолай сизларга, — дебди. Йигитлар рози бўлишибди. Қози:\n— Бўлиб беришдан олдин мен сизларга бир кичкина ҳикоя айтиб берайин, — дебди ва ҳикояни бошлабди:\n— Бир замонда икки йигит мактабда бирга ўқиган экан, шунда улардан бири гапдан гап чиқиб, «дўстликнинг ҳурмати, катта бўлиб уйлансам, биринчи кунни хотиним сенинг уйингда ўтказади», дебди. Иккинчиси бунга ишонмабди. Орадан бир неча йил ўтибди. Улар бир-бирлари билан узоқ вақт кўришишмабди. Ваъда ҳам эсдан чиқиб кетибди.\nКунлардан бир куни шу йигит тўй-томоша қилиб уйланибди. Йигит қиз билан гўшангада ўтирган вақтида берган ваъдаси эсига тушибди. У воқеадан хотинини хабардор қилибди. Қиз ҳам ноилож рози бўлибди. Қиз ярим кечада энг яхши кийим-бошларини кийиб, қимматбаҳо безакларини тақиб, йигитнинг ўртоғининг уйига жўнабди. У «паст кўча билан айлансам узоқ бўлади», деб қабристондан ўтиб кетаётган экан, у ерда қирқ қароқчи ётган экан. Қиз шу қирқ қароқчининг қўлига тушибди. Қароқчиларнинг бошлиғи:\n— Менга буни олиб беринглар, — дебди. Бошқалари:\n— Бунинг кийим-кечаклари кўп экан, ўзини ўлдирайлик, моли камида бир ҳафталик харажатимизни кўтаради, — дебди. Бир қароқчи:\n— Бу ярим кечада юрган қанақа қиз ўзи?! Ўзидан сўрайликчи, нима дер экан? — дебди.\nҚиз ўзининг бошидан ўтган воқеаларни қароқчиларга бир-бир айтиб берибди. Қароқчилар:\n— Биз, «қароқчиларгина мард бўлади» десак, биздан ҳам мард одам бор экан. Келинглар, биз ҳам бир мардлик қилиб, қизни бўшатиб юборайлик, — дебди. Бу гап ҳаммасига маъқул тушибди. Қиз қароқчилар қўлидан эсон-омон қутулиб бориб, куёв айтган дўстининг дарвозасини тақиллатибди. Йигит чиқиб, эшик очибди:\n— Сиз кимсиз? Кечаси нима қилиб юрибсиз? — деб йигит қиздан сўрабди.\n— Сизнинг бир дўстингиз бор экан. Шу дўстингиз билан қилган бир ваъдангиз бор экан. У сизни тўйга айтишни эсидан чиқариб қўйибди. Тўй ўтиши билан сиз билан қилган шарти эсига тушиб, мени сизга юборди. Рухсат этсангиз, уйингизга кирай, — дебди.\n— Раҳмат, мен унга тан бердим. Ҳали ҳам ўртоғимнинг ўзига қайтиб боринг, — деб уйига киргизмабди. Қани айтингларчи, бу ерда кимнинг мардлиги ҳаммадан кўра кўпроқ таҳсинга сазовор, шунча дунё сарф қилиб хотин олиб, ўртоғига юборган йигитними ёки қизга тегмай жўнатиб юборган қароқчиларними ёки йигитнинг ўртоғиними? — деб қози ҳикоясини тамомлабди. Шунда иккита кичик ука ҳайрон булиб қолибди. Катта ака эса:\n— Албатта, қирқ қароқчи инсофли, — дебди.\n— А-ҳа, қирқ қароқчи деб, уларга тан бердингиз, отнинг бошидек келадиган учта олтиннинг бирини сиз олган экансиз-да, — дебди қози. Тўнғич ака:\n— Тақсир, бола-чақалиман, рост айтдингиз, бирини мен олган эдим, — дебди. Икки укаси эса:\n— Акамнинг ҳеч қандай айби йўқ, — деб, отнинг бошидек келадиган иккита олтиндан акаларига ҳам бўлишиб беришибди-да, кейин ўз шаҳарларига қайтиб, мақсадларига етишибдилар.\n← Аввалги Аввалги Бек билан деҳқон\nКейинги → Кейинги: Тентак подшо


MWC 2016: Samsung Galaxy S6 edge ва Gear S2 Global Mobile Awards мукофотига сазовор бўлди\n12:31 / 25.02.2016\nSamsung компанияси ўзининг Samsung Galaxy S6 edge смартфони ва "ақлли" соати Gear S2 Global Mobile Awards мукофоти билан тақлирлангани ҳақида хабар берди.\nSamsung Galaxy S6 edge смартфони қайрилган экранли смартфон, Samsung Galaxy S7 edge смартфонининг "акаси" бўлиб, Best Smartphone 2015 (2015 йилнинг энг яхши смартфони) мукофоти билан тақдирланди. Компания фикрига кўра, бу мукофот гаджетнинг функционал дизайни ва кундалик қўлланишда қулай ва содда бўлгани эвазига берилган.\nЭлектрон қурилмаларга уланувчи энг яхши смартфон "Best Connected Consumer Electronic Device" номинацияси бўйича энг яхши деб Samsung Gear S2 "ақлли" соати топилди. Samsung Gear S2 3 вариантда тақдим қилинган: 3G қўллаб қувватловчи, Classic ва Classic 3G вариантларида.\n"Биз учун замонавий технологияларимизнинг тан олиниши жуда катта шараф",- дейди Samsung Electronics компанияси Mobile Communication бўлими президенти Донжин Кох (Dong-jin Koh)".


Ватанпарварлик – энг буюк мардлик\nВатанпарварлик – энг буюк ...\nХусусан, Ўзбекистон Республикаси Президентининг 2018 йил 21 сентябрдаги ПФ-5544-сон Фармонига мувофиқ “Ўзбекистон Республикасини 2030 йилгача инновацион ривожлантиришнинг мақсадли кўрсаткичлари” ишлаб чиқилди. Ушбу мақсадли кўрсаткичлар 81 та бўлиб, улар орасида “Давлат ва жамият қурилиши”, “Ижодкорлик натижалари” ва “Илм-фан ва технология” йўналишлари муҳим аҳамият касб этади.\nЮқорида назарда тутилган улкан марраларни эгаллаш, яъни, Юртбошимиз таъкидлаганидек 2030 йилгача Ўзбекистонни ривожланган давлатлар қаторига киритиш учун ўзбек халқининг бир тан-у бир жон бўлиб ҳаракат қилиши ва бу борада ўз ҳиссасини қўшиши ҳар қачонгидан долзарб ҳисобланади.\nСўнгги йилларда юртимизда жадаллик билан барча соҳаларда кенг кўламли ислоҳотлар амалга оширилмоқда. Ҳар бир фуқаро ва давлат хизматчиси давлатнинг ривожланишига ўз хиссасини қўшиши, ўзини давлатнинг бир бўлаги сифатида ҳис қилиши эса бу каби ислоҳотларни амалга оширишнинг асосий мезони ҳисобланади.\nШу ўринда “Пруссиялик она алласи” номи билан ҳаммага таниш бўлган бир ҳикояни эслатиб ўтиш лозим. Пруссия давлати XVIII-XIX асрларда ҳозирги Германия ҳудудида мавжуд бўлган давлат бўлиб, озодлик учун курашларда мағлуб бўлиб ўша кучли давлат таназзулга юз тутган. Бу ҳикояда пруссиялик она ўз боласига алла айтмоқда. Бу аллада пруссия халқининг таназзулга юз тутиши ҳақида сўз боради. Пруссия халқи нақадар буюк халқ бўлса-да, озодлик учун курашда ғалабани бой берди.Озодлик учун бўлган ушбу жангда пруссия халқи тўрт минг аскарга қарши ўн минг аскар ҳамда кучли саркарда билан жанг қилди. Аммо шунга қарамай мағлубиятга учради. Бунинг асосий сабаби пруссия қўшинининг саркардаси вафоти бўлиб, у жангга киришда от тақаси чиқиб йиқилиши туфайли вафот этди. Бир тақачининг ўз вазифасини сидқидилдан бажармаганлиги буюк халқнинг ҳалокатига олиб келди. Айни мана шу жойда асл ватанпарварлик ҳисси ва унинг аҳамияти нақадар муҳимлиги ўз аксини топади. Шундай экан ўзини Ватан равнақи учун ҳисса қўшишга масъул деб билган хар бир фуқаро ўзи бажараётган ишни назорат қилувчилар учун эмас, балки халқининг фаравонлиги учун бажариши лозим. Ўсиб келаётган ёш авлодни бундай садоқатли, Ватани учун ёниб-куйиб яшайдиган, чин маънода ватанпарвар инсонлар қилиб камол топтиришда биздан бир қанча вазифаларни амалга ошириш талаб қилинади.\nЮртимизда баркамол авлодни муносиб тарбиялаш, уларни ёт ғоялардан ҳимоя қилишга алоҳида эътибор қаратилиб, Ўзбекистон Республикаси Президентининг 2019 йил 13 декабрдаги “Ўзбекистон Республикаси Қуролли Кучлари ташкил этилганлигининг 28 йиллиги ҳамда Ватан ҳимоячилари кунини нишонлашга тайёргарлик кўриш ва ўтказиш чора тадбирлари тўғрисида” Ф-5529- сон фармойишига асосан “Ватан – муқаддас, уни ҳимоя қилиш муқаддас бурчдир!” деган умумий ғоя остида тадбирлар ўтказиш, давлат ва жамоат ташкилотларининг раҳбарлари томонидан ўзлари таҳсил олган академик лицейлар, касб-ҳунар коллежлари ва умумтаълим мактабларида “Мардлик ва жасорат” мавзусида тантанали тадбирлар ўтказиш каби бир қатор ишлар амалга оширилиши кўзда тутилган. Бундай тадбирларнинг ўтказилиши эса ёшларда ватанпарварлик ғояларини шакллантириш, уларни Ватанга муҳаббат руҳида тарбиялаш ишларига катта ёрдам беради.\nХулоса ўрнида айтадиган бўлсак, ҳар бир қаричида азиз авлиё, улуғ аллома ёки бир ватанпарварнинг хоки ўрин олган мўътабар заминда яшаяпмиз. Уларнинг бедор ва курашчан руҳи бугунги тинчлик ва аҳил-тотувлик, ободлик ва озодлигимиз тимсолида мужассам. Бу эса зиммамизга шукроналик, фахрланиш, ғурурланиш баробарида тараққиёт сари интилиш, ўзлигимизни намоён этиш масъулиятини ҳам юклайди. Бунинг учун фидойилик, ватанпарварлик, Ватан манфаатларини барчасидан афзал билиш талаб этилади. Биз ана шу ғояларни чуқур англасак, энг муҳими, амалий ҳаракатимизда намоён қила олсаккина, Ватанга содиқ фарзанд бўлишимиз мумкин.\nЎқув батальёни курс бошлиғи


Bloomberg Россиянинг нефть урушидаги асосий кузирини айтди - 12.03.2020, Sputnik Ўзбекистон\nРоссия баррели учун 15-20 доллар бўлган вақтда ҳам ишлашга қодир ягона нефть ишлаб чиқарувчи бўла олиши мумкин. 12.03.2020, Sputnik Ўзбекистон\n17:53 12.03.2020 (янгиланди: 17:54 12.03.2020)\nТОШКЕНТ, 12 мар — Sputnik. Россия баррели учун 15-20 доллар бўлган вақтда ҳам ишлашга қодир ягона нефть ишлаб чиқарувчи бўла олиши мумкин, дея ёзади Bloomberg.\nBank of America и Raiffeisenbank таҳлилчиларининг ҳисоб-китобларига кўра, Москванинг устунлиги ишлаб чиқаришнинг паст нархи, ривожланган инфратузилма, керак томонга ўзгара оладиган солиқ тизими ва ўзгарувчан рубль курсидир.\nАгентликнинг таъкидлашича, россиялик ишлаб чиқарувчилар даромадларининг бир қисмини долларда олиб, рублда сарфлашди. Шунинг тариқа улар рақобатчилар ушбу харажатни қисқартиришга мажбур бўлишганда, ишлаб чиқаришга инвестиция кирита оладилар.


02-10-2015 | 12:08\nZAMIN.UZ / Технология / 02 Октиябр 2015 года641\n2015 йилнинг 28 сентябрь куни Google собиқ ходими Санмай Вэд Google Domains хизмати орқали Google.com доменини қидирувга берди. Айни шу вақтда домен ҳеч кимга тегишли бўлмаган. Бу ҳақда Business Insider'га асосланиб Kun.uz ёзмоқда.Вэд дунёдаги энг кўп ташриф буюрувчига эга интернет манзилини 12 долларга сотиб олди. У банк картаси орқали тўловни оширгандан сўнг Google ички тармоғи орқали компания томонидан юборилган хатни қабул қилиб олди.Натижада Вэд Google бошқарув панелига кириш имконига эга бўлди. Орадан бир дақиқа ўтиб Google унинг харидини бекор қилди ва Вэд Google.com доменига эга бўлиш учун тўлаган 12 долларни қайтариб берди. Шундан сўнг Вэд ғаройиб савдоси ҳақидаги барча тафсилотларни LinkedIn`да қолдирди.Ҳозирча компания Google.com домени қандай қилиб бегона шахслар қўлига ўтиб қолгани ҳақида маълум қилгани йўқ. Вэднинг ўзи эса ҳолат Google Domains хатоси ёки Google домен муддатини ўз вақтида узайтирмагани учун рўй берганини тахмин қилди.